Pashshalar chaqishiga qarshi eng yaxshi 10 vosita - Sahifa.uz\nG'iyos Safarov 08/06/2018\tFoydali Fikr qoldirish 232 Ko'rilgan\nҲадемай — ёз, намгарчилик сабаб пашшалар кўпайгандан-кўпаймоқда. Чақиши бир азоб, кейин соатлаб давом этадиган теридаги ёқимсиз қичишишни айтмаса ҳам бўлади. Хўш, бирон чораси борми? Уй шароитида пашша чақиши асоратларига тез барҳам берса бўлади.\nАсал: бу табиий маҳсулот антибактериаллиги ва яллиғланишга қарши хусусиятлари учун ҳам қадрланади. Ҳатто бир томчиси ҳам… Пашша чаққан жойга озгина асални суриб, терини ишқаланг.\nМойчечакли чой: Бу ўсимликнинг яллиғланишга қарши ва яраларни битказувчанлик хусусияти азалдан маълум. Мойчечакли чойнинг ишлатиб бўлинган пакетчасини аввал музлаткичда совитиб олиб, кейин пашша чаққан жойга 10 дақиқача босиб туринг.\nРайҳон: бу хушбўй ўсимлик таркибида теридаги ёқимсиз қичишишни қолдирувчи эвгенол моддаси бор. Бунинг учун қуритилган райҳонни қайнатиш ва совитиш керак, кейин компресс қилинади. Чақиш асорати анчагина енгиллашади.\nМуз: пашша чаққан жой атрофида тўпланган суюқликни тарқатади. Аммо эҳтиёт бўлинг, терини шикастлаб қўймаслик учун музни мато билан ўранг.\nСирка: бир неча томчиси пашша чаққандан кейинги ярани яхши дезинфекциялаши мумкин. Албатта, кучсиз сирка ишлатинг.\nИстеъмол содаси: содани сув билан аралаштириб паста ҳолатига келтиринг ва ярага суринг. Теридаги қичишиш тез йўқолади.\nПиёз: пашша чақиши оқибатида пайдо бўлиши эҳтимоли бор инфекцияни пиёз тўхтатиши мумкин. Пиёз суви эса теридаги қичишиш ва ярадаги суюқликни тез йўқотади. Бунинг учун пиёз бўлаги пашша чаққан жойга бир неча дақиқа босиб турилса кифоя.\nЛимон шарбати: бу цитрус мева сувидан пашша чаққан жойга бир неча томчи қуйилса терини анча тинчлантиради.\nЧой дарахти ёғи: атиги бир неча томчиси дезинфекциялаб, оғриқни қолдиради.\nТиш пастаси: ғалати туюлиши мумкин, аммо паста таркибидаги ментол яллиғланишнинг олдини олиши мумкин экан. Пастани пашша чаққан жойга суриб қўйинг, қуриши билан илиқ сувда ювиб ташланг.\nOldingisi ”Obod qishloq” dasturi Navoiy shahrining Tinchlik mahallasida\nKeyingisi Yaxshi poyabzal tanlashda 8 maslahat


Шуҳрат Мақсудов "Бунёдкор"нинг йирик ҳисобдаги мағлубият сабабини нима билан изоҳлади?\n30 апрель, 22:45\n“Бунёдкор” клуби ўз майдонида “Олимпик” клубига кутилмаганда 1:5 ҳисобида мағлубиятга учради. Беллашувдан кейин “Бунёдкор” бош мураббийи Шуҳрат Мақсудов матбуот анжуманида иштирок этди.\n- Аввало, мухлисларимиздан узр сўраймиз. Ўзим ҳам тушунмай қолдим. Йигитларимизни ўйини умуман чиқмади. “Нефтчи” билан ўйиннинг эртасиданоқ ушбу баҳсга тайёргарликни бошлагандик. “Олимпик” билан осон ўйин бўлмаслигини ҳар куни машғулотда таъкидлаб келгандик. Билмайман, ҳеч бир футболчимизни ўйини қовушмади. “Олимпик” жамоасини ҳаққоний ғалаба билан табриклайман. Айтишади-ку, жамоа ютса ҳамма ютади, ютқазса битта мураббий ютқазади. Лекин бутун жамоа ютқазди.\n- Жамоанинг натижалари истеъфоингизга сабаб бўладиган даражада эмас. Аммо мухлислар нима учун биринчи мағлубиятдан кейиноқ истеъфоингизни сўрашяпти, деб ўйлайсиз?\n- Мен бу ҳақда умуман ўйлаётганим йўқ ва бунинг қизиғи ҳам йўқ. Ўзингиз айтиб турибсиз, 10 та ютсак яхшимиз, 1 та ютқазсак ёмон. Кимни ишдан олиш – бу мухлисларнинг иши эмас. Тўғри, ҳайқириш, бақириш мухлисларга хос. Уларни тушунаман, ишқибозларга ғалаба керак. “Бунёдкор”нинг ҳақиқий мухлисларидан жамоамиз ва ўзимни номимдан узр сўрайман. Кейинги учрашувга тайёргарлик кўрамиз, ҳаёт давом этади.


Навоийда қасддан одам ўлдириш жинояти кўпайди\n26.02.2019 21:38 0 272\nЖиноятни фош этишдан кўра, уни олдини олиш муҳим. Самара шунда. Бугун амалга ошрилаётган ишлар жиноятчиликнинг олдини олиш борасида давлатимиз раҳбари қўйган талабларга тўлиқ жавоб беради, деб бўлмайди.\nНавоий вилоятини олайлик.\nВилоятда ўтган йили қасддан одам ўлдириш 18,8 фоизга, одам савдоси 33,3 фоизга, транспорт воситалари ҳаракати ёки улардан фойдаланиш хавфсизлиги қоидаларини бузиш 10,7 фоизга кўпайган. Бу орғиқли рақамлар ҳаммани ташвишлантириши табиий. Демак, қилинган ишлардан кўра, қилинадигани кўпроқ.\nЖиноят ишлари бўйича Навоий вилоят суди раиси У.Рўзиқуловнинг «Xabar.uz» билдиришича, ижобий ўзгаришлар ҳам йўқ эмас. Ўтган йили вилоят жиноят судларида 1802 нафар шахсга нисбатан 1381 та жиноят ишлари мазмунан кўрилиб чиқилган. Таҳлиллар айрим жиноятлар 2017 йилга қараганда камайганини кўрсатмоқда. Масалан, қасддан баданга оғир шикаст етказиш 28,3 фоизга, фоҳишахона сақлаш ёки қўшмачилик қилиш 78,4 фоизга, босқинчилик 76,2 фоизга, давлат мулкини талон-торож қилиш 26,6 фоизга, фирибгарлик 27,3 фоизга, ўғрилик 16,2 фоизга, пора олиш 15,8 фоизга, пора олиш-беришда воситачилик қилиш 22,2 фоизга, безорилик 17,5 фоизга камайганнини кўриш мумкин.\nШунга қарамай, хотиржам бўлмоққа асос йўқ. Жиноятчиликка қарши курашиш мавсумий ишлар сирасига кирмайди. Улар тизимли ва изчил амалга оширилмоғи керак. Жиноятнинг биттаси ҳам кўп, чунки, у ўз номи билан жиноят-да. Бу борада наинки тегишли органлар, балки қатор жамоат ташкилотлари, балки ҳар бир фуқаро зиммасига ҳам маълум масъулият юклайди. Ўша масъулиятни ҳис этиб яшасак, бас.\nДХА ходими коронавирусдан вафот этди\nҲодиса 11/07, 14:17


hidoyat.uz – “Мовароуннаҳр” нашриётининг сайти - Дин ҳукмларини тартиблашда гўзал санъатлар*\nДин ҳукмларини тартиблашда гўзал санъатлар*\nТаҳоратдаги тўртинчи фарз оёқларни бир марта ювишдир. Аллоҳ таоло: “...оёқларингизни ошиқларигача (ювингиз!)” (Моида, 6) деб буюрган. Оёқларни тўпиғигача, тўпиқларини ҳам қўшиб ювиш буюрилган. Оятдаги “” лафзи икки хил ўқилади. Жумҳур (аксар) қорилар уни: “оёқларингизни ҳам ювинглар” деган маънода “” (аржулакум) деб ўқийди. Айрим қорилар “ва аржуликум” деб ўқийди. Унда “оёқларингизга масҳ тортинглар” деган мазмун чиқади. Китоб мусаннифи ушбу иккала ҳолатни батафсил ва холис тушунтириб берган.\n* Давоми, бошланиши ўтган сонларда.


Қўшма Штатлар Россия томонидан киритилган санкцияларга муносабат билдирди\n16 Mart 09:01 Жаҳон\nАҚШ Псаки РОССИЯ САНКЦИЯЛАР\nОқ уй матбуот котиби Жен Псаки 15-март, сешанба куни Россиянинг АҚШ расмийларига қарши санкцияларига жавоб берди.\n“Биз Россияга саёҳат қилишни режалаштирмаяпмиз ва у ерда банк ҳисобларимиз ҳам йўқ”, деди Псаки.\nУнинг қўшимча қилишича, агар улар Россия билан алоқа ўрнатишлари керак бўлса, бундай имконият бўлишига ишончлари комил.\nУкраинага қарши уруш бошланганидан бери халқаро ҳамжамият Россияга қарши 3612 та чекловчи чораларни киритган. Умуман олганда, 2014-йилдан бери Россияга қарши 6366 та санкция қўлланилган. Шундай қилиб, Россия Федерацияси бу кўрсаткич бўйича Эрон ва Шимолий Кореяни ўзиб кетди.\nФСБ Миллий гвардия раҳбари ўринбосарини ҳибсга олди – ОАВ\nАҚШ элчиси разведка хизматининг ходими бўлиб чиқди\nХитой Фаластинни қўллаб-қувватламоқчи\nШольц Украинага ҳарбий ёрдам учун 2 миллиард евро ажратмоқчи - ОАВ


Канте ва Жоржиньо ўрнига ёш ўйинчи келади\n3 ноябрь, 2021, 16:30\nТеглар:Манчестер Сити | Кристал Пэлас | Челси\nЗўрдан зўр кўп\nТомас Тухель жамоанинг келажагини ўйлаган ҳолда таркибни ёшартириш масаласида ҳам бошқортиришига тўғри келади.\nЖамоанинг етакчи ярим ҳимоячилари – Жоржиньо декабрда 30га, Нголо Канте март ойида 31 га киради. Таббийки бора-бора уларнинг ёши ўтиб қолаётгани ўйин савиясига таъсир қилади.\n“Челси” раҳбарияти академия тарбияланувчиси Конор Галлахер ҳар икки тажрибали футболчининг ўрнини босишга қодир, деб ҳисобланмоқда. Ёш ярим ҳимоячи ёзда “Кристал Пэлас”га ижарага берилди ва ўз ўйини билан жамоанинг етакчисига айланди.\nХусусан, Конор Галлахернинг ассисти ва голи “Кристал Пэлас”га “Манчестер Сити” устидан сафар учрашувида ғалаба келтирди. Ҳозир истеъдодли ўйинчини қўлга киритишни истаган жамоалар сафи тобора кўпиб бормоқда.\nМаълумотларга қараганда, Конор Галлахер ижарадан қайтганидан кейин асосий таркибга жалб қилинади.\n“Сити”дан ўйинчи ололмаган Хави “Челси” юлдузларини нишонга олди


Орол денгизи муаммолари\nDownload 88,5 Kb.\nHajmi 88,5 Kb.\nҚЎҚОН ХОНЛИГИДАГИ УНВОН ВА МАНСАБЛАР, algebra small, 2 5307516358701880161, Transport va atrof muhit., илмий семинар, kurs ishi, Hujjat (2), Eski oʻzbek yozuvi, Academic-Data-315201100660, menejment slaydd bugun, fXknU2gavpu6vZYhaIQGBDKsYoKlaAqvmjFaut5z, Yasashga doir masalalarni yechishdagi Algebraik metod-hozir.org, 313092.pptx, qum gili qolipda quyma olish\nОролни сақлаб қолиш мумкин бўлган чора – тадбирлар. 1. Орол денгизи муаммосининг тарихи, Оролнинг қуриш сабаблари ва унинг ҳозирги ҳолати.\nОрол денгизи муаммосининг тарихи, Оролнинг қуриш сабаблари ва унинг ҳозирги ҳолати.\nОрол денгизини сақлаш тўғрисида қабул қилинган асосий ҳужжатлар.\nОролни сақлаб қолиш мумкин бўлган чора – тадбирлар.\n1. Орол денгизи муаммосининг тарихи, Оролнинг қуриш сабаблари ва унинг ҳозирги ҳолати.\nОрол денгизи Марказий Осиёнинг ёпиқ сув ҳавзаларидан биридир. Унинг чор атрофи бепоён чўл зонаси билан ўралган. Орол денгизини сув билан тўлдириб турадиган манба бу Амударё ва Сирдарёлардир. Бу дарёлар ҳар йили Орол денгизига 56 км3 сув қўядилар. Маҳаллий ёғинлар ҳисобида эса 5 км3 сув Орол денгизига қўшилиб туради. Бу икки дарё (қадимда Оқсув ва Яксарт деб аталган) Тяншань ва Помир тоғларидан бошланиб оқиб Орол денгизига қўйиладилар. Тоғдан бошланган жойларида бу дарёларда 100 км3 дан ортиқ сув бўлиб, то Орол денгизига қўйилганга қадар 2500 км масофани чўл зонаси бўйлаб ўтганда сувнинг ярмидан кўпроғи буғланиб ва бошқа сабаблар натижасида Оролга етиб бормайди. Бу икки буюк дарёларнинг сувлари 2000 йилдан ҳам кўпроқ вақтдан буён Марказий Осиё халқларининг чучук сувга ва қишлоқ хўжалигига бўлган талабини қондириб келмоқда, бу минтақанинг муҳитига кўрсатган таъсири сезиларли даражада эмас эди. Бироқ ХХ асрнинг иккинчи ярмидан бошлаб бу минтақада вазият кескин ўзгара бошлади. Бу ўзгариш собиқ Иттифоқ ҳукуматининг янги ерларни ўзлаштириш асосида пахта етиштиришни кескин кўпайтиришга қаратилган қароридан кейин бошланган эди. 1938 йилга келиб собиқ Совет Иттифоқи пахта билан биргина ўз эҳтиёжларинигина қондириб қолмай балки четга пахтани экспорт қилиш имкониятига эга бўлди, бироқ Иттифоқ иқтисодиёти пахта етиштиришни янада кўпайтириш, янги суғориладиган ерларни очиш, ҳамда ирригация системасини кучайтиришни талаб қилар эди.\nЯна йигирма йилдан сўнг яъни 1960 йилда суғориладиган ерлар сони 4,5 млн гектарга етди, кейинги 25 йилда яна қўшимча 2,6 млн гектар ерга сув чиқарилди ва сувни ишлатиш бир йилда 105 км3 етди. Шундан 60 км3 Амударё ва 45 км3 Сирдарё ҳисобига тўғри келар эди. Шундай ҳолат бу дарёлар сув оқимининг Орол денгизига қўйилишини кескин қисқартириб юборди. Масалан, агар 1960 йилда Орол денгизи сувининг даражаси 53-54 метрни ташкил этган бўлса, кейинги йилларда у кескин пасайиб бориб, сув даражаси 1990 йилда 1960 йилга нисабатан 14 метр пасга тушган. Бу деган сўз Орол денгизининг - 40% қуриган ва сув ҳажми 60% гача қисқарган демакдир. Кейинги йилларда ҳам Оролнинг қуриши тўхтагани йўқ ва кузатишларга кўра ўз вақтида чора-тадбирлар кўрилмаса унинг қуриши келгусида ҳам давом этаверади. Шундай ҳолат давом этаверса Орол денгизи кичрайиб, қуриб умумий майдони 4 - 5 минг км2 келадиган шўр кўлга айланиш эҳтимоли бор. Орол денгизи сувининг шўрлиги 22 - 23% кўтарилди. Денгизнинг саёз Шарқий Жанубий ва Шимолий қирғоқларидан денгиз суви 60-120 км чекиниб, шўрҳок ерларга айланиб қолди. Кейинчалик сувнинг шўрланиш даражаси 41 - 42% га етиб бориши мумкин. Оқибатда экологик шароит бузилиб балиқлар ўлиб кетади. Ҳозирда Орол денгизига Амударё ва Сирдарёнинг суви (зовур – қайтарма, сизот сувларини ҳисобга олмаганда) деярли қўйилмаяпти. Аксинча, денгиз юзасидан йилига 40,0 км3 атрофида сув буғланиб кетмоқда. Демак сув кирими унинг сарфига қараганда камроқ ва тез орада Орол денгизига қўшимча сув ташланмаса яна 15 - 20 йилдан сўнг сув сатҳи ҳозиргига нисбатан 1213 метр , 1961 йилдаги ҳолатга нисбатан эса 19-20 метр пасайиб кетади. Сувнинг шўрлиги эса 77% боради. Ҳозирги кунда денгиз сатҳи 16,5 метрга пасайди (1997 йил). Натижада Орол денгизи икки катта ва кичик Оролга бўлинди.\nДенгиз сув сатҳининг пасайиши туфайли унинг атрофида 4 млн.га яқин шўрҳокка айланиб кучли шамол у ердаги туз қум ва чангларни кўчириб, 300 км масофагача олиб бориб тарқатмоқда. Чанглар билан бирга хлористоводород ва олтингугурт кислоталарини ҳам тарқатмоқда. Натижада атрофдаги обикор ерларга зарар келтирилмоқда.\nМаълумотларга кўра қўйи Амударёдаги ерларнинг ҳар гектарига 0,8 – 1,0 т туз келиб тушмоқда. Бу эса ерларни шўрлатиб, мелиоратив ҳолатини ёмонлаштириб пахта ва бошқа экинлар ҳосилдорлигига салбий таъсир кўрсатмоқда. Денгиз сув сатҳининг пасайиши туфайли Амударё ва Сирдарё делталаридаги тўқайзорлар, яйловлар, ўтлоқлар қуриб қайта чўллашмоқда. Денгиз атрофидаги туманларда ер ости сув сатҳи пасайиб чорвачилик учун озиқа бўладиган ўсимликлар қуриб, кўчма қумлар майдони кўпайиб бормоқда.\nОрол денгизи қуригунга қадар 200 км атрофидаги ҳудуднинг иқлими яхши ҳолатда сақланиб турган. Қишда совуқни ёзда ўта иссиқни камайтириб турган. 1980 йилга келиб, январ ойи билан июл ойларининг ўртача ойлик ҳарорат фарқи 2° га кўпайган. Баҳор ва куз ойларида тез - тез совуқлар бўлиб турадиган бўлиб қолди, иссиқ кунлар 170 кунгача пасайди. Ёзнинг баланд ҳарорати, кучли шамолларнинг бўлиб туришини кучайтирди, кучли бу шамоллар одам саломатлиги учун ёмон таъсир этувчи заҳарли кимёвий моддалар билан заҳарланган чанг тўфонларни тарқатади ҳамда тупроқ юзидан сувнинг парланишини тезлаштириб қишлоқ хўжалик экинларининг ривожланишига ва ҳосилдорлигига салбий таъсир этади. Сувнинг кам келиши дарё делталарини қуришига ўсимликлар турларининг камайишига ва биологик турли - туман организмларнинг камайиб кетишига ва хуллас инсоннинг яшаш шароитининг кескинлашувига олиб келади. Бу икки дарё сувидан тўғри рационал фойдаланмаслик натижасида, ортиқча сувлар кўпгина кўл ва ботқоқликларнинг пайдо бўлишига олиб келмоқда. Худди шундай сув ҳавзалари Амударёнинг қўйи қисмида 40 га яқин бўлиб, буларда ҳар йили 6 - 7 км3 га яқин сув буғланиб йўқолиб кетмоқда.\nАна шундай кўллардан энг каттаси Нукус шаҳрининг ғарбида жойлашган Сариҳамиш чуқурлигида жойлашган кўл бўлиб, ҳар йили 3 - 4 км3 сув олади ва таркибида 30 км3 дан ортиқ сув бор.\nОрол денгизидаги суғориладиган ерлардан етарли фойдаланмаслик ортиқча сув миқдори ва унинг ортиқча тақсимланиши ботқоқликлар ва ер ости сизот сувларининг кўтарилишига олиб келади. Бу эса ўз навбатида ерларни шўрлантиради. Бундай шўрланган ерларнинг шўрини ювмасдан туриб, маданий экинларни экиб бўлмайди. Шўр ювишга баъзан жуда кўп, гектарига 36 м3 сув сарфланади ёки экинларни суғоришга қараганда бу кўрсаткич икки баробар ортиқдир. Ҳозирги кунда шўрланиш натижасида Орол атрофидаги ерларнинг унумдорлиги 2,5 баробаргача пасайиб кетган. Бу ерларнинг ҳолати келажакда қандай бўлиши ҳали номаълум.\nОрол атрофидаги муҳит кишилар саломатлигига ҳам ўзининг салбий таъсирини кўрсатмоқда. Маълумотларга қараганда айниқса, Амударё делтаси атрофида яшовчи аҳоли орасида қорин тифи билан касалланиш 30 баробар ошган, болалар ўлими кўпайган, одамларнинг ўртача бўйи ва яшаш даражаси пасайган. Кўриниб турибдики, агар Орол тақдири тезда ҳал қилинмаса келажакда унинг ўрнида Орол чўли вужудга келади. Бунинг учун келажак авлод бизнинг ношудлигимиздан табиатни муҳофаза қилишдаги саводсизлигимиздан, экологик тарбиямизнинг пастлигидан нафратланади. Шу сабабли табиатнинг бизга инъом этган ажойиб объекти Оролни энг камида ҳозирги ҳолатда сақлаш учун курашиш ҳар бир соф виждонли инсоннинг муқаддас бурчидир. Бунинг учун эса денгизга қўшимча йилига 40 км3 сув келтириш лозим. Ҳозирги реал имконият Орол ҳавзаси атрофида йиғилган зовур (қайтарма) сувларни тўплаб, денгизга йўллашдир.\nАгар бу вазифа амалга оширилса йилига қўшимча 20 км3 сув Орол денгизига келиб қўшилиши мумкин. Лекин бу билан Орол денгизи сув сатҳининг пасайишидан сақлаб қолиш мумкин эмас. Орол денгизи сув сатҳини оптимал баландликда сақлаш учун халқ хўжалигида дарё сувларидан тежаб фойдаланишга эришиш лозим. Бунинг учун биринчидан суғориш шахобчаларининг фойдали иш коэффициентини ошириш (каналлар тубини бетонлаш, ҳар хил металлар билан қоплаб, филтрация ва самарасиз буғланишни камайтириш орқали), иккинчидан суғоришнинг энг илғор усулларини (ёмғирлатиб, томчилатиб, тарноблар ёрдамида суғориш) қўллаб, экинларнинг суғориш меъёрини пасайтириб сувни иқтисод қилиш: учинчидан мавжуд суғориладиган майдонларда илғор агротехникани қўллаб, ҳосилдорликни ошириш ҳисобига экин майдонини кенгайтирмасликка эришиш керак.


Масиҳий муаллим: Галатияликларга ёзилган мактуб талқини (1:8-9)\n“Бордию биз ёки ҳaтто осмондaн бирор фaриштa келиб, ўзимиз сизлaргa ўргaтгaн Инжилдaн бошқa бир “xушxaбaр” келтирсa, лaънaти бўлсин”.\nМана бу оятда Масиҳ хушхабарини бузиб гапирадиганларга нима бўлиши ёзилган. Демак кимки бошқа, яъни соҳта инжилни ваъз қилса - у лаънати бўлар экан.\nШуни тушунтирайлик: бу ерда Павлус, агар “биз ёки ҳатто осмондан бирор фаришта келиб” деяпти, масалан қандайдир машҳур ёки таниқли воизхон бизга гапирган гапларига осонликча ишонишимиз керак эмас; биз ҳар қандай гапни Муқаддас Китоб билан таққослашимиз керак; агар бу хабар Муқаддас Китобга (яъни Худо инояти хабарига мос келса, бу хабар эса асосан “Исо Масиҳ хочда михланган”деганидир) мос бўлса, демак биз уни қабул қилсак бўлади, лекин у мос бўлмаса демак бу хабар ва одам Худодан эмас, уни қабул қилмаслигимиз керак. Худди шу қоидани биз доим ишлатсак бўлади, масалан агар қандайдир ваҳий ва фариштани кўрсак, ҳамда у бизга бошқа хушхабарни айтса, бунга ишонишимиз керак эмас. Бундай хабар ва шахс лаънатидир, яъни Худодан йироқда бўлади; шунинг учун бизга у фойда келтирмайди, фақат зиён.\nЯна эътибор берсангиз Павлус “биз ўргатган Инжил” яъни хушхабар деяпти; у бу хабарни Худонинг Ўзидан ваҳий орқали олгани учун шунчалик ишонч ва аниқлик билан сўзляпти. Худо Павлусни шу хушхабарни сақлашга чақирган эди, шунинг учун Павлуснинг деярли барча мактубларида у хушхабарни тушунтиради ва унинг бузилмасликдан сақлайди.\nКиши аввал хушхабарга ишониб, уни қабул қилиши мумкин, лекин кейинчалик Худодан узоқлашиши ҳам мумкин, яъни ҳар бир киши доим ишончини Исога қаратиши керак, акс ҳолда у тўғри йўлдан адашиб кетади. Мисоллар кўп, шунга мисол қилиб Билли Грэмни олсак бўлади. У Инжил Хушхабарини ваъз қилишда илгари жуда фаол қатнашган эди; у ваъз қилганда минглаб одамлар стадионларда йиғилишар ва жуда кўп одамлар Исони қабул қилишар эди, чунки у “фақат Исога ишониш орқали инсон нажот топади”, деб ваъз қиларди ва одамларни тавба қилишга таклиф қиларди. Лекин ўтган йили у “Исони билмаган киши ҳам жаннатга тушади”, деб таъкидлай бошлади. Бунга сабаб унинг қарриб қолгани ва касал бўлгани бўлиши мумкин, лекин нима бўлганда ҳам, энди у кишининг гапларига эътибор бериш керак эмас, чунки у инжил хушхабарини тарғиб этмаяпти.\nБунга ўхшаш мисоллар кўп. Бундайлар тўғри йўлда юришни бошлайдилар, анча йил ҳақиқатни ваъз қиладилар, лекин нимадир содир бўлади-ю, улар тўғри йўлдан озиб кетадилар ва Масиҳ хушхабарининг мағзини бузиб гапира бошлайдилар. Демак, биз шунинг учун жуда эҳтиёт бўлишимиз керак ва ҳар қандай ахборотни, хабарни ва одамни (ўзимизни ҳам) шу хушхабар асосида текширишимиз керак ва шу асосида ҳукм қилишимиз керак (ҳукм қилиш ҳақида оятлар: ).\nШу билан бирга биз ҳам эҳтиётлик билан яшашимиз керак, токи ҳеч қачон Худо иноятидан узоқлашмайлик; доим ишончимизни ўзимиз ёки қонун-қоидаларга эмас, балки фақат Исога қаратайлик, шунда Худо қудрати билан бизни тўғри йўлда сақлайди. Буни амалга оширишга қудратли бўлган ягона Худойимизга шон-шарафлар бўлсин, фақат У шуҳратга сазовордир!\n“Биз олдин ҳaм aйтгaн эдик, ҳозир янa aйтяпмaн: aгaр кимки сизлaр қaбул қилгaн Инжилгa зид бўлгaн xaбaрни тaрғиб этсa, лaънaти бўлсин!”\nБу оятнинг 8-оятга ўхшайдиган томони ҳам бор, ўхшамайдиган томони ҳам бор. Ўхшайдиган томони - Масиҳ хушхабарига тескари бўлган хабарни айтган киши лаънати бўлади.\nЎхшамаган томони - бу оятда Павлус “сизлар қабул қилган Инжил” яъни хушхабар дейди, яъни агар киши ҳақиқий хушхабарни эшитиб, унга ишонса (қабул қилса) у нажот топади; шу ва бошқа аломатларга қараб инсон хушхабар ҳақиқийлигини билиб олади. Шундай қилиб, Павлус гапига асосан, шу нажотбахш хушхабарни эшитган бўлсангиз, унда соҳта хушхабарни танишингиз керак, албатта Худонинг Ўзи сизга бунда ёрдам беради.\nИсо Масиҳ битта ва Унинг хушхаари ҳам битта, Исога ўхшамаган Исони ким тарғиб қилса, у “бошқа” ёки соҳта Исони тарғиб қилган бўлади. Худди шу фикрни хушхабар ҳақида ҳам айтса бўлади: агар кимдир Исо хушхабарига тескари хабарни айтса, демак у бошқа, яъни соҳта ва ёлғон хушхабарни айтяпган бўлади. Шуни эсда тутиш керакки айрим одамлар “биз ҳам ўша Исога ишонамиз” дейиши мумкин, бироқ улар Муқаддас Китобдаги Исога ва У қилган ишларига ва айтган гапларига ишонмасалар, улар бошқа Исога ишонаяпган бўладилар; бу бошқа Исони шайтон ва Дажжол руҳи тарғиб қиладилар, чунки шайтоннинг иши Худога тескари нарсаларни қилиш ва тарғиб қилишдан иборат.


ИнтерФУТБОЛ :: Чиройли голларга чиройли хулқ ёхуд олижаноб йигит - Дрис Мертенс ҳақида\nЧиройли голларга чиройли хулқ ёхуд олижаноб йигит - Дрис Мертенс ҳақида\nБельгия терма жамоасининг ЖЧ-2018 ҳисобидан урган илк голи муаллифи ҳаётда олижанобликни биринчи ўринга қўяди. У доимо атрофидагиларга ёрдам қўлини чўзишга тайёр, шунингдек, ҳазил-мутойибани ҳам хуш кўради.\nbombardir.ru сайти ижодкорлари «Наполи» вакили томонидан Панама термаси дарвозасига урилган чиройли голдан ўзгача илҳомланиб, унинг эътибор ва эътирофга муносиб хатти-ҳаракатларига назар солишди.\nҚутқарилган ит шарафига гол\nДрис Мертенс клуб футболида урган голларидан бирини антиқа усулда нишонлади - бурчак байроқчаси атрофида «вовуллаб», инсоннинг тўрт оёқли дўсти - ит қиёфасини кўрсатди. Табиийки, мухлислар аввалига ҳеч нарсани тушунмай, ҳайрон қолишди, кейин бу ҳаракат моҳиятидан хабар топиб, футболчига тасаннолар айтишди.\nМаълум бўлишича, бельгиялик ҳужумчи Неаполда итларни боқишга мўлжалланган муассаса молиявий қийинчиликлар туфайли ёпилиши ҳақидаги хабарни эшитгани заҳоти турмуш ўртоғи Катрин билан бирга у ерга бориб, керакли миқдорда хайрия қилган.\nҚолаверса, ҳимояга муҳтож итлардан бирини ўз қарамоғига олган. Футболчи кейинроқ «Инстаграм» тармоғи орқали оммага мурожаат этишни унутмади: «Илтимос, ушбу муассасада сақланаётган итларга янги қўнимгоҳ топишда ёрдам беринглар».\nОч қолганларга пицца\nДрис Мертенс бир сафар ўз дўсти билан Неаполь марказий вокзалига бориб, у ерда очликдан тинкаси қуриган кишиларга пицца тарқатиб чиқди. Диққатга сазовор томони шуки, у бу билан омма назарига тушишни ўйлаган эмас, аксинча, кимдир таниб қолмаслиги учун имиджини мутлақо ўзгартирган ҳам.\nЯъни оддийроқ кийинишдан ташқари, катта қора кўзойнак таъқиб олган. Унинг бу ҳаракати орадан анча ўтиб, тасодифан ошкор бўлди. Қисқаси, Мертенс машҳурликни унча ёқтирмайди ва хайрли ишларини имкон қадар пинҳона амалга оширади. Бельгиялик йигитнинг яна неча марта бу каби меҳр-мурувват кўрсатгани ўзига аён.\nХайрия - инсонийлик белгиси\nМертенсни Неаполь ва унинг атрофидаги шифохоналарда тез-тез учратишади. Дейлик, унинг онкология бўлимига кириб, оғир хасталик билан курашаётган беморлар кўнглини кўтаргани, дўстона мулоқот орқали хушкайфият улашгани маълум.\nШунингдек, ОАВ вакилларининг аниқлашларича, Венесуэла иқтисодиёти катта инқирозга учраган вақт футболчи ушбу мамлакатга ўз ҳисобидан дори-дармонлар юборганди.\nБуниси ҳам тасодиф. Мертенс телевизор томоша қилиб ўтириб, тўсатдан ўз футболкасида юрган йигитга эътибор қаратади. Бу лавҳада узоқ Гвинеядаги камбағал оилалар ҳаёти кўрсатилганди.\nХуллас, эринмаган Дрис National Geographic кўрсатуви сураткаши билан алоқага чиқиб, ўша болакай манзилини олади ва унга спорт экипировкаларидан 42 тўплами, шунингдек, ҳар бир синфдошига «Наполи»нинг 1тадан футболкасини почта орқали жўнатади.\nБельгияда футбол мактаблари тармоғи\nДрис ўз юртида терма жамоадаги дўстлари - Ян Вертонген ва Мусо Дембеле билан ҳамкорликда катта футбол мактаблари тармоғини очди. Ҳозир бу даргоҳларда бельгиялик минглаб болалар яхши шароитларда шуғулланиб, талаб даражасида таълим олишмоқда.\nДемак, агар Бельгия термаси яна 20 йилдан кейин ҳам жаҳон чемпионати фаворитлари қаторида тилга олинса, бунда Thefuture тармоғи, хусусан, Мертенснинг улуши ҳам бўлади.\nСадоқат ва муҳаббат тушунчаси\nМертенсни вақтида АПЛга чорлашди. Аниқроғи, «Вест Хэм» унга манфаатли таклиф билан мурожаат қилди, бироқ бельгиялик футболчи Неаполда қолишни маъқул кўрди.\nГарчи Radio CRC журналисти Раффаэле Орьемма футболчининг қарорини бошқача изоҳлаган бўлсада («Уни Италияда қолишга турмуш ўртоғи кўндирди»), кўпчилик Дрис «Наполи»га содиқ эканлигию, Неаполни қаттиқ севишини жуда яхши билади. Шундай экан, аввало, Мертенснинг ўзи кетишни истамаган.\nБельгия термаси вакили ҳазиллашишни ҳам ўрнига қўяди. Мисол учун, бир сафар ижтимоий тармоққа ўзи олган кулгули суратни жойлаштириб, остига қизиқарли изоҳ ёзди: «Турмуш ўртоғим пардоз-андозсиз шундай кўринади».\nКатрин эса бунга тезда жавоб қайтарди: «Эримнинг уйдаги сурати кўришга ҳам арзимайди...». Ажойиб муносабат!\nМайдонда ҳам ҳазил\nБельгия ва Греция терма жамоалари ўртасидаги учрашувда рақиб футболчиси Георгиос Цавеллас қаҳрамонимиздан бироз ранжиди. Гап шундаки, Дрис унинг бурнидан тортиб қўйганди. Муҳими, қувноқ футболчи бу ҳаракатини ҳазилга йўйиб, можарога йўл қўймади.\nМертенс Бельгия термасининг ЖЧ-2018даги голлари ҳисобини антиқа зарбаси билан очиб берди. Унинг панамаликлар киперига «совға»си ҳали экранларда кўп айлантирилиши тайин.\nБалки Дрис якунда турнирнинг энг чиройли голларидан бири муаллифи сифатида эътироф этилар. Қойилмақом траектория ва беназир гол!


Ўзбекистон: ДХХ Президент Мирзиёев ҳақида китоб чиқараётган журналистни қўлга олди - BBC News O'zbek\nЎзбекистон: ДХХ Президент Мирзиёев ҳақида китоб чиқараётган журналистни қўлга олди\nФото муаллифлик ҳуқуқи xabar.uz\nImage caption Саид Абдулазиз Юсуповнинг "Оқ ва қора" кўрсатувидан олинган скриншот\n10 май куни Ўзбекистон мустақил босма оммавий ахборот воситалари ва ахборот агентликларини қўллаб-қувватлаш ҳамда ривожлантириш жамоат фонди директори Саид-Абдулазиз Юсупов фирибгарликда гумонланиб ДХХ томонидан қўлга олинди. Журналистнинг яқинлари бу туҳмат эканлигини айтмоқда.\nБи-би-сига маълум бўлишича, Саид-Абдулазиз Юсупов Туркияда Президент Шавкат Мирзиёев ҳақида "Янги Ўзбекистон: Ривожланиш стратегияси ва либераллашув" номли рус тилида китоб чоп қилаётган бўлган.\nЎзбекистон: Блокланган сайтлар очилгани айтилди, лекин ҳаммаси ҳам очилдими?\nЎзбекистон: Мирзиёев ислоҳотлари чала қолмоқдами?\nБобомурод Абдуллаев: "Усмон Ҳақназаров ўз миссиясини бажариб бўлди"\n"10 май куни эрталаб китобнинг нусхаларини қабул қилиб олганди. Кейин уни юқори лавозимли амалдорлардан бирига кўрсатиш учун олиб кетаётганда, йўлда ДХХ ушлаган", дейди журналистнинг яқинларидан бири.\nДХХ журналистнинг уйида тинтув ўтказган. Юсупов айни дамда Тошкентдаги Гвардейский, деб ном чиқарган ДХХ ҳибсхонасида сақланаётгани айтилмоқда.\nImage caption Туркияда чоп қилинаётган китоб\nТерговни ДХХ тергов бошқармаси бўлинма бошлиғи адлия подполковниги Яхьяев О. Г. олиб бормоқда.\nЎзбекистон Республикаси Бош прокуратураси Саид-Абдулазиз Юсуповнинг ушланганини тасдиқлади.\n"Саид-Абдулазиз Юсупов ЖКнинг 168-моддасида кўзда тутилган фирибгарлик фактлари юзасидан ушланган. Юсупов томонидан жуда катта миқдордаги зиённи кўзда тутувчи фирибгарлик фактларининг содир этилганлиги аниқланганлиги нуқтаи назаридан ҳозирда унга нисбатан қамоқ эҳтиёт чораси қўлланилиши масаласи кўрилмоқда. Аниқланишича, бу фирибгарлик ҳолати Юсупов томонидан содир этилган рецидив жиноят ҳисобланади. Аввал ҳам шу модда бўйича жиноий жавобгарликка тортилганлиги аниқланган", дейди Бош прокуратура матбуот котиби Сурайё Раҳмонова.\nРаҳмонованинг қўшимча қилишича, "Юсупов ўзини ДХХ масъул ходими, деб билдириб, узоқ вақт давомида фирибгарлик йўли билан одамлардан жуда катта миқдорда пул олганлиги фактлари аниқланган".\nЮсуповнинг яқинлари қўйилаётган айблар туҳматлигини айтишмоқда.\nСаид-Абдулазиз Юсуповни яқиндан билган ҳамкасблари бири Би-би-сига уни сиёсий либераллашув, ҳукумат ва мухолифат ўртасида диалог тарафдори эканини яширмаганини айтди.\nЮсупов Ўзбекистондаги кун.уз ва хабар.уз сайтларида блог юритган. У "Оқ ва қора" лойиҳаси муаллифи ҳисобланади.


Қорақалпоғистонда 50 минг киши иш билан таъминланади- Kruz.uz\nҚорақалпоғистонда 50 минг киши иш билан таъминланади\n12:20, 22.01.2017 1530 0 Жамият\nЎзбекистон Республикаси Президенти Шавкат Мирзиёев 20 январь куни Қорақалпоғистонга ташриф буюриб, у ердаги вазият билан яқиндан танишди ва халқ вакиллари билан мулоқотда бўлди. Шунингдек раҳбар мутасаддилар билан учрашув ўтказди. Уларда бир қатор муҳим масалалар кўтарилди. Бандликни таъминлаш шулар жумласидандир. Бу ҳақда Кун.уз хабар бермоқда.\n"Янги иш ўринларини яратиш ва аҳоли бандлигини таъминлаш, инвестициялар жалб қилишни ошириш, саноат ва қишлоқ қурилиш соҳасидаги жами 10 триллион сўмни ташкил этган ишлаб чиқариш корхоналарини яратиш орқали 50 минг кишини иш билан таъминлаш кўзда тутилган".\nДастур ижроси - 2017-2021 йиллар мобайнида иқтисодий ўсиш 1,5-1,8 баробарга оширилади.\nҲудудда инвестиция жалб этиш мақсадида Мўйноқ, Шуманай, Қонликўл, Тахтакўпир, Қораузак, Чимбой туманларида янги яратиладиган кичик бизнес корхоналарига жуда катта солиқ имтиёзлари берилади.\nШунингдек Қорақалпоғистонда транспорт, муҳандислик, коммуникация инфратузилмасини ривожлантириш ҳамда аҳолининг турмуш даражаси ва сифатини яхшилашга қаратилган жуда кенг қамровли тадбирларни амалга ошириш ҳам кўзда тутилган.\nДастурнинг амалга оширилиши Оролбўйи ҳудудида турмуш даражаси, экологик ҳолатни яхшилаш ва унинг ижтимоий-иқтисодий ривожланиши учун жуда кенг имкониятлар яратади.\nБундан ташқари Қорақалпоғистон Республикаси ҳудудларини ижтимоий-иқтисодий ривожлантириш, аҳоли турмуш даражасини янада яхшилашга қаратилган қўшимча чора-тадбирлар дастури тўғрисида вазирлар маҳкамаси қарори қабул қилинди. Ушбу дастурга мувофиқ, 2017-2021 йилларда 124 миллион доллар ҳамда 321,7 миллиард сўм сарфланиши кўзда тутилган. Иккала қарорнинг ижросини самарали ва белгиланган муддатларда таъминлаш учун бош вазир А.Арипов ва бош вазир биринчи ўринбосари Раматов бошчилигида алоҳида республика ишчи гуруҳлари ташкил этилди", - деди Президент.\nШавкат МирзиёевШавкат Мирзиёев ҚорақалпоғистондаҚорақалпоғистон\nКеча, 21:33 71\n13:16, 31.05.2020 220\n17:32, 15.05.2020 778\n20:26, 02.05.2020 1079\nАйқулаш жулдизлари “Мен танлаган олийгоҳ!” сайёҳ Божхона бошқармаси Кока-Кола телефон устаси Халқ кутубхонаси Тупроққалъа газ кони муқаддас Ватан\n11:12, 27.05.2020 1578\nКеча, 21:31 60


Президентимиз ташаббуси билан асос солинган «Шарқ тароналари» халқаро мусиқа фестивалининг дунё миқёсида нуфузи тобора юксалиб бормоқда.\nБуни шу кунларда Ер юзининг турли қитъаларидан кўҳна ва ҳамиша навқирон Самарқандга ташриф буюраётган чет эллик машҳур мусиқа арбоблари, санъаткорлар, олим ва мутахассисларнинг эътирофи, ҳайрату ҳавасидан ҳам билиш мумкин. Дарвоқе, жорий йилда ўнинчи бор ўтказилаётган мазкур тадбирга аввалги фестивалларда Гран-при соҳиби бўлган ижодкорларнинг ҳам фахрий меҳмон сифатида ташриф буюриши «Шарқ тароналари»га бўлган қизиқиш нақадар юксак эканлигининг яна бир тасдиғидир.\nБу ҳақда Самарқанд шаҳридаги «Регистон плаза» меҳмонхонасида маҳаллий ва хорижий оммавий ахборот воситалари вакиллари учун ташкил этилган анжуманда ҳам алоҳида таъкидланди. Унда мазкур йирик фестивалнинг мазмун-моҳияти, мақсад ва вазифалари ҳамда тайёргарлик ишлари, унинг доирасида ўтказиладиган илмий-амалий конференциялар хусусида батафсил маълумот берилди.\nҚайд этиш жоизки, санъаткорларнинг муҳташам Регистон майдони, «Сўғдиёна» ва «Ёшлик» истироҳат боғлари, Ҳамид Олимжон номидаги вилоят мусиқали драма театри, Самарқанд, Тайлоқ, Оқдарё, Жомбой туманларидаги чиқишлари маҳаллий аҳоли вакиллари ҳамда меҳмонларда катта таассурот қолдирмоқда.\nМасалан, Жомбой туманидаги\n10-болалар мусиқа ва санъат мактабида уюштирилган ана шундай учрашувда Филиппин ҳамда Жанубий африкалик созанда ҳамда хонандаларнинг қўшиқлари каттаю кичикка бирдек завқ улашган бўлса, ўзбекона тароналар ижро этилганда, тадбир қатнашчилари уларни санъаткорлар билан биргаликда қўшилиб куйлашди. Чунки куй-қўшиқ, наволар тили, дини, миллати бошқа-бошқа бўлган давлат вакилларини ягона мақсад — ТИНЧЛИК қўшиғини айтишга ундаётган эди.\n— Мусиқа садолари қайси халқ ёки миллат вакили томонидан ижро этилмасин, у энг эзгу, юксак ва нозик туйғуларни ўзида ифодалайди, — дейди Ўзбекистон Республикаси халқ артисти, «Шарқ тароналари — 2015» халқаро мусиқа фестивали ҳакамлар ҳайъати аъзоси Муножат Йўлчиева. — Тарихчи Шарафиддин Али Яздий «Зафарнома» асарида бобокалонимиз Амир Темур даврида ўтказилган мусиқий анжуманлар хусусида тўхталиб, «Яхши овозли хонандалар куйлашни бошлаб, ғазалу нақш айтур эдилар. Ва турку мўғул, хитойу араб ва ажамдин ҳар ким ўз расми билан нағма айтур эрди» деган маълумотларни келтирган. Мана шундай тарихий манбалар аждодларимизнинг салоҳияти нечоғли юксак эканлигидан дарак берса, «Шарқ тароналари» мусиқа фестивали ҳам ота-боболаримизнинг мероси шунчалик қадрланаётганини кўрсатади. Бинобарин, жаҳон халқлари ўртасида маданий алоқаларни, тинчлик ва тотувликни мустаҳкамлашда мусиқа санъатининг роли ниҳоятда катта. Бу ғоянинг таъсирчан ифодаси, айниқса, халқимизнинг боқий қадриятлари, осойишталик, дўстлик, инсоний комиллик ҳақидаги орзу-интилишларида яққол сезилади.\n«Шарқ тароналари — 2015» мусиқа фестивали муносабати билан Самарқанд шаҳрига ташриф буюрган хорижлик меҳмонлар иштирокида Амир Темур ҳайкали пойига гулчамбарлар қўйилди.


Жамоамиз Навоийда | "NAVBAHOR" FUTBOL JAMOASINING RASMIY WEB SAHIFASI\nТошкент - Навоий йўналиши орқали йўлга тушган жамоамиз аъзолари айни пайтда Навоийда бўлиб туришибди. Сафарга Алишер Маҳмудов ва Тимур Кагировлардан ташқари барча ўйинчилар олиб кетилган. "Қизилқум"га қарши учрашув олдидан футболчиларимиз бугун сўннги машғулотни ўтказишади. Эртага беллашув соат 19.30га мўлжалланган. Эслатиб ўтамиз, учрашувни Ильгиз Танташев бошчилигидаги ҳакамлар бригадаси бошқариб боради. Бироздан сўнг Ёшлар лигаси доирасида "лочинлар" вакиллари навоийлик тенгқурларига қарши майдонга тушишади.


Каттақўрғон туманида келгуси йилда қандай ўзгаришлар бўлади? » Самарқанд вилоят Ахборот ва оммавий коммуникациялар бошқармаси\nСамарқанд вилоят Ахборот ва оммавий коммуникациялар бошқармаси » Янгиликлар » Каттақўрғон туманида келгуси йилда қандай ўзгаришлар бўлади?\nКаттақўрғонда халқ депутатлари туман кенгашининг навбатдаги сессияси бўлиб ўтмоқда.\nУнда туман ҳокими Жамшид Насриддиновнинг 2020 йилда амалга оширилган ишлар ҳамда 2021 йилда ижтимоий-иқтисодий ривожлантиришнинг энг устувор йўналишлари тўғрисидаги аҳолига мурожаати тингланмоқда.\nҲокимнинг таъкидлашича, Каттақўрғон туманида 2 854 та оила “Темир дафтар”дан чиқарилган. Жумладан, 4940 нафар ишга муҳтож фуқаронинг 4 841 нафари ёки 98,0 фоизи турли соҳаларга ишга жойлаштирилган, 168 нафарига\n2,7 млрд. сўмлик имтиёзли кредитлар, 554 нафар фуқарога субсидия асосида иссиқхоналар қуриб берилган.\nШунингдек, туманда пахта тозалаш, пахтани қайта ишлаш ва трикотаж маҳсулотлари, тикув-трикотаж маҳсулотлари ишлаб чиқариш корхоналари ташкил этилади. Ушбу лойиҳаларни амалга ошириш натижасида 750 дан ортиқ янги иш ўринлари яратилади, асосан, хотин-қизлар бандлиги таъминланади.\nБундан ташқари, цемент ишлаб чиқариш, 5 та ғишт ишлаб чиқариш корхоналари ташкил этилади, Шунингдек, шебен ва қум маҳсулотлари ишлаб чиқарувчи 4 та лойиҳа амалга оширилади. Натижада 850 дан ортиқ фуқарони ишга жойлаштириш имкони пайдо бўлади.


Путин Абу Даби шаҳзодаси ва Иордания қироли билан музокаралар ўтказади\n10:58 / 25.08.2015\nРоссия президенти Владимир Путин бугун Иордания қироли Абдулла II ва Абу Даби валиаҳд шаҳзодаси Муҳаммад ал-Наҳайян билан учрашув ўтказади. Учрашув чоғида икки томонлама ҳамкорлик масалалари, шунингдек, ИШИД ва Сурия инқирози кўриб чиқилади.\nИордания қироли Россияга Путиннинг таклифи билан ташриф буюрди. Бу унинг 2001 йилдан буён Россияга 14-ташрифи бўлади. Охирги марта у Москвага 2014 йил 2 октябрида келган эди.\nТаъкидланишича, икки томонлама учрашувда кўтариладиган бирламчи масала қўшма лойиҳалар бўлади. Бундан ташқари, маданий-гуманитар соҳада иорданиялик талабаларнинг Россия олийгоҳларида ўқиши учун квоталар оширилиши масаласи кўриб чиқилади.\nАбу Даби шаҳзодаси эса МАКС-2015 авиасалонига ташриф буюради ҳамда ушбу тадбир доирасида Россия раҳбари билан учрашув ўтказади. Уларнинг учрашувида биринчи навбатда энергетика соҳасидаги ҳамкорлик муҳокама қилинади.\nЭслатиб ўтамиз, 25 август куни Москва вилоятидаги Жуковка шаҳрида Халқаро авиацион-космик салони – МАКС-2015 старт олади. Тадбир 30 августга қадар давом этади.


Энг қиммат Samsung флагмани ҳам DxOMark рейтингида уни шарманда қилди – Xiaomi, Vivo, Honor, Huawei ва Oppo смартфонларидан пастда! - Terabayt.Uz\nDxOMark лабораторияси аввалроқ энг зўр Samsung флагмани – Galaxy S20 Ultra камерасини текшириб кўришганида, у атиги 122 балл олган. Кейинроқ эса Samsung Galaxy S20+ смартфони ундан ҳам паст – бор-йўғи 118 баллик натижа кўрсатган.\nЭнди эса DxOMark мутахассислари бу компаниянинг энг сўнгги ва энг қиммат флагмани – Galaxy Note 20 Ultra фаблетининг камера имкониятларини ҳам синаб кўришди. Ҳайрон қоладиган жиҳати – у нафақат паст балл олди, балки ҳатто Galaxy S20 Ultra’дан ҳам ортда қолди!\nКўриб турганингиздек, Samsung Galaxy Note 20 Ultra бош камераси фотоимкониятлари бўйича 130 балл, видео олиш қобилиятига кўра эса 101 балл олган. Нархи 1300 доллардан бошланувчи бу флагман умумий ҳисобда 121 баллик натижа кўрсатган, холос!\nШундай қилиб, DxOMark лабораториясининг камерофонлар рейтингида Samsung Galaxy Note 20 Ultra модели кучли ўнталикка зўрға илиниб қолган:\nГувоҳи бўлаётганингиздек, рейтингда Xiaomi, Vivo, Honor, Huawei ҳамда Oppo флагманлари Galaxy Note 20 Ultra’дан юқорироқ жой эгаллаган.\nАгар қизиқсангиз, энг қиммат Samsung планшетофонининг камера тести тафсилотлари билан танишиш учун мана бу ҳавола DxOMark сайтидаги тегишли (инглизча) саҳифага ўтишингиз мумкин.\n#Samsung #Android смартфон #камера #рейтинг #тест #камерофон #DxOMark #Samsung Galaxy Note 20 Ultra


АҚШ: Покистоннинг жангариларга қарши аниқ стратегияси йўқ - BBC News O'zbek\nАҚШ: Покистоннинг жангариларга қарши аниқ стратегияси йўқ\nImage caption АҚШ баҳор ойларида Толиблар билан шиддатли жанглар бўлиб ўтиши эҳтимолидан огоҳлантирмоқда.\nОқ Уй томонидан чиқарилган янги ҳисоботда айтилишича, Покистон ўз тупроғида жангариликка чек қўйишнинг аниқ режасига эга эмас.\nҲисоботда шунингдек, охирги ойларда Покистондаги Толиблар оддий аҳолини ҳам нишонга ола бошлаганлар ва баҳор ойларида шиддатли жанглар рўй беришини кутиш мумкин.\nАҚШ ва Ғарб давлатлари Покистондаги доираларни "Ал Қоида" ва Толибларни қўлловлари учун танқид остига олиб келганлар.\nЯнвар ойида АҚШнинг янги стратегик ҳужжатида Покистон жангариликни енгиши учун кўпроқ ҳаракат қилиши кераклиги айтилганди.\nПокистон исёнчиларга қарши курашда сусткашлик қилаётгани ҳақидаги танқидларни рад этиб келган.\nОқ Уй томонидан чиқарилган ҳисоботда айтилишича, Покистон Хавфсизлик кучлари томонидан берилаётган "улкан" қурбонлар ва АҚШ билан ҳарбий ҳамкорликнинг охирги уч ой мобайнида кенгайганига қарамай, жангариларга қарши курашда деярли илгари силжишга эришилмаяпти.\n"Покистондаги ҳудудларни жангарилардан тозалаш амалиётлари кетидан бу минтақаларни ушлаб қолиш ва ерда ўрнашиш режалари умуаман йўқ. Шунинг учун 147 минг аскар сафарбар қилинганига қарамай жангариларни енгишнинг самарали режаси ишлаб чиқилмаган", дейилади ҳисоботда.\nҲисоботда Афғон-Покистон чегара ҳудудларидан исёнчиларни сиқиб чиқариш учун икки томон ўртасида кенгроқ ҳамкорлик йўлга қўйилиши кераклиги айтилади.Охирги ойларда Афғонистонда худкушлик ҳужумлари суръати ошганлиги эса бу йилги "жанглар" мавсуми бошланаётгани белгиси сифатида талқин этилган.\nТолиблар "ҳукумат ва фуқаро иншоотлари каби енгилроқ нишонлар"га эътибор қарата бошлаганлари ҳам тахмин қилинган.\nПокистон ҳудудидаги жангарилар сафларида Ўзбекистон Исломий Ҳаракатининг бир неча юзга қадар аъзолари ҳам фаолият олиб боришлари айтиб келинади.


Москвага 200 минг муҳожир етишмаяпти\nМосквада қурилиш муҳожирлари этишмаслиги муаммоси ҳалигача мавжуд. Пойтахт вице-мери Владимир Ефимовга кўра, айни пайтда 200 мингга яқин чет эллик ишчилар етишмаяпти.\n«Умид қиламизки, яқин келажакда уларнинг мамлакатга киришига чекловлар юмшатилади. Меҳнат ресурсларининг етишмаслиги, иш берувчилар, биринчи навбатда ишлаб чиқувчилар, ходимларни бир-биридан устун қўйишига олиб келади, бу эса уларнинг хизматларининг нархини оширади, — деди Ефимов.\nАвгуст ойи бошида Москва мери Сергей Собянин инфляция ўсишининг сабабларидан бири меҳнат муҳожирларининг Россиядан кетиши эканлигини айтди. Унинг сўзларига кўра, ўтган йили коронавирус чекловлари туфайли қурилиш майдончалари қарийб икки ойга ёпилганлиги сабабли, ишлаб чиқувчилар кўплаб ишчиларни, шу жумладан муҳожирларни ҳам ишдан бўшатишга мажбур бўлган. Ва чет элликлар Россияни тарк этишди.\n«Бу ишчи кучи нархининг ошишига олиб келди ва қолган ҳамма нарса ўсишни бошлади. Чунки иш ҳақи меҳнат унумдорлиги ва якуний маҳсулот ишлаб чиқаришни кўпайтирмасдан ўсганда, ҳар қандай иқтисодчи сизга нима олиб келишини айтиб беради. Шунинг учун биз инфляциянинг ошиши кўряпмиз», — дея тушунтирди Собянин.\nСентябрь ойида Қурилиш вазирлиги Ўзбекистон билан чартер поездларида қурилиш майдонларида ишлаш учун мигрантларни импорт қилиш тартибини муҳокама қилишга ваъда берган эди. «Биз Ўзбекистондаги меҳнат муҳожирлари билан боғлиқ бўлган танлов, эмлашни ва ҳамма нарсани пилот режимда ташкил қилишни режалаштирмоқдамиз, бу бизга Қозоғистон ҳудуди орқали транзитда, меҳнат мигрантларини марказдан поездда импорт қилиш имкониятини беради», деди у. Йил охиригача муҳожирларнинг бошланғич импортини якунлаш режалаштирилган.\nҚишлоқ хўжалиги вазирлиги ҳам муҳожирларни жалб қилишни режалаштирган. Вазирлик ва Россия темир йўллари ёзда агросаноат мажмуаси эҳтиёжлари учун чет эллик муҳожирларни Россияга олиб келиш учун чартер поездларини ишга тушириш масаласини муҳокама қилишди.\nМарт ойидан бошлаб муҳожирлар Россияга фақат самолёт билан бориши мумкин, бу эса ишлаб чиқарувчилар харажатларини оширади. Саноат корхоналари юқори нарх туфайли муҳожирларни авиация билан олиб келмаган — негаки битта рейс ўртача 80 минг рублни ташкил қилади. Қишлоқ хўжалиги вазирлигида ўтказилган йиғилишда улар чартер поездда саёҳат қилиш 12 минг рубль бўлиши кераклигини айтишди.\n2021 йил март ойида чет эллик ишчиларни олиб киришга дастлаб йирик фермер хўжаликларига рухсат берилди (ходимлар сони 250 кишидан, даромади 2,5 миллиард рублдан ошади), лекин кўпчилик корхоналар бу мезонларга жавоб бермаслиги маълум бўлди. Май ойида Тожикистон ва Ўзбекистондан ишчиларни жалб қилиш учун чекловлар олиб ташланди, лекин бу ҳеч қандай амалий фойда келтирмади: импорт ҳали ҳам фақат ҳаво йўли билан мумкин.


ХДП депутати Ойбарчин Абдуллаева кам таъминланган оилалар ҳолидан хабар олди | Ўзбекистон Халқ демократик партияси\nХДП депутати Ойбарчин Абдуллаева кам таъминланган оилалар ҳолидан хабар олди\n2020-03-26 11:03:24 267\nХалқ демократик партиясининг Олий Мажлис Қонунчилик палатасидаги фракцияси аъзоси Ойбарчин Абдуллаева саховат йўлида олиб борилаётган эзгу ишларга бош қўшди. У куни кеча Олтинсой туманидаги 2-жаҳон уруши қатнашчиси, 1924 йилда туғилган Содиқ бобо Нарзуллаев хонадонида бўлди. Бугунги тинч ва фаровон кунлар учун курашган отахондан ҳол-аҳвол сўраб, оилага озиқ-овқат маҳсулотлари ҳамда антисептик воситалар жамланмасини топширди.\nШундан сўнг Ойбарчин Абдуллаева тумандаги «Жилибулоқ» маҳалласида умргузаронлик қилаётган 115 ёшни қаршилаган онахон Ҳайитой ая Тўраева хонадонида бўлиб, табаррук ёшли онахонга аталган совғаларини топширди.\n1905 йилда таваллуд топган Хайитой аянинг 5 нафар фарзанди, 56 нафар невараси, 79 нафар чевараси, 18 нафар эвараси бор. Онахон "Шуҳрат" медали билан тақдирланган. Олтинсой тумани ҳокими Алишер Джумаев ва Сурхондарё вилояти ҳокими Тўра Боболовлар ҳам табаррук ёшдаги момонинг аҳволидан мунтазам хабарлашиб туришади.\nДепутатнинг келганини эшитган онахон хурсандчилигини яширолмади. Улар узоқ суҳбат қуришди. Ҳаёт синовлари, уларни енгиб ўтиш учун халқимизнинг иродаси кучли эканини онахон бот-бот такрорлади.\n– Бирдамликда гап кўп. Бир-биримизга елкадош бўлиб, бир ёқадан бош чиқариб ҳаракат қилсак, кўпга келган ҳар қандай офатни, касалликни енгамиз, албатта. Фарзандларимга, невараларимга шу бўйича ҳар куни насиҳат бераман, – дейди онахон.\nОйбарчин Абдуллаева шу куни Олтинсой туманида туман ҳокими Алишер Джумаев ташаббуси билан бошланиб, қизғин давом эттирилаётган «Биз коронавирусга қарши биргаликда курашамиз!» акциясига қўшилиб, аҳоли гавжум жойларда ҳимоя ниқобларини тарқатди.\nДепутат О. Абдуллаева шундан сўнг АТ «Халқ банки»нинг Олтинсой филиалига бориб, коронавирусга қарши курашиш учун очилган Ўзбекистон «Меҳр-шафқат ва саломатлик» фондининг ҳисоб рақамига ўз пластик картасидан маблағ ўтказди.\nСайловчилар билан учрашувлар давомида ваҳимага берилмаслик, саломатликни асраш, қоида ва талабларга қатъий риоя қилиш, бу ҳар биримиз, оиламиз ва халқимиз учун муҳимлиги бўйича кенг тушунтириш ишларини олиб борди.


Совчиликка мажбурланган аёл жонига қасд қилди » Ўзбекистон янгиликлари – Zamin.uz\n07 февраль 2019, 16:25\nАйни бугунги кунимиздан 19 йил аввал Абдусалом Қаландаров (исм-фамилиялар ўзгартирилган) Мухлиса Жумаева билан қонуний никоҳдан ўтиб, турмуш қурди. Аввалига ҳаётлари бир маромда, тушунмовчилик-келишмовчиликларсиз кечди. Бу орада хонадонни чақалоқнинг “инга“си тутди. Ҳамма хурсанд, ҳамма бахтиёр. Бироқ бу қувонч узоққа чўзилмади. Болакайнинг умри қисқа экан, касалликка чалиниб, ёшига етмай вафот этди. Йиғлаб келиб, йиғлатиб кетди...\nОилада яна фарзанд дунёга келди. Аммо у ҳам касалликка чалинди. Бу пайтга келиб, эр-хотин ўртасида гап қочиб, келишмовчиликлар авжига чиқаётган эди. Натижада Мухлиса боласини олиб, ота уйига кетиб қолди. Шу билан уларнинг йўллари айро томонга бурилди. Айтганча, уларнинг иккинчи фарзанди ҳам узоқ яшамади, 7 ёшида оламдан кўз юмди.\nХотини кетиб қолганидан бир йил кейин, яъни 2005 йилда Абдусалом Мадина Абдуҳакимовага уйланди. Тушуниб турганингиздек, шаръий никоҳ асосида. Орадан бир йил ўтиб, Авазбек, беш йилдан сўнг эса Маликабону оила сафини тўлдиришди. Фарзандларнинг каттаси мактаб ёшига етганида Абдусалом ва Мадинанинг никоҳи қонунийлаштирилди.\nБир қарашда ҳаммаси рисоладагидек кўринади. Абдусалом Россия давлатига бориб ишлаб келар, Мадина эса фарзандлари тарбияси билан машғул эди. Кунлар шундай ўтаверар, олдинда эса Мадинани ҳақиқий синовлар кутарди.\nГап шундаки, Абдусаломнинг биринчи турмуш ўртоғи Мухлиса ҳам Россияда “ризқини териб юрганди“. 2016 йилнинг ёз ойлари бошида синглисидан собиқ хотини ҳам Москвада эканлигини эшитган Абдусаломни “биринчи муҳаббати“нинг соғинчи ўртади чоғи, дарҳол телефон рақамини олиб, қўнғироқ қилди. Тақдирнинг ҳазилини қарангки, аёл боши билан пул топиш мақсадида ўзга юртга борган Мухлиса ишнинг оғирлиги, жойнинг совуқлигига дош беролмай бетоб бўлиб, кимнингдир кўмагига муҳтож бўлиб қолганди. Айни шу пайтда Худо етказгандай, собиқ эри қўнғироқ қилиб қолди ва уни ёнига чорлади. Абдусалом унга иш топиб берди. Қисқаси, ўз юртида айрилганлар, ўзга юртда топишиб олишди – шаръий никоҳ асосида бирга яшай бошлашди.\nМ.Жумаеванинг судда берган кўрсатмасига таянадиган бўлсак, у собиқ турмуш ўртоғининг оиласи борлигидан хабардор бўлган. Шунинг учун ҳам Ўзбекистонга қайтгандан кейин орани очиқ қилиш шарти билан бирга яшашга рози бўлганлигини таъкидлайди.\nЎша йилнинг декабрь ойида ҳар икковлон мамлакатимизга қайтиб келишди. Ҳаммаси шундан кейин бошланди. Абдусалом хотинига собиқ турмуш ўртоғи Мухлиса билан мана шу хонадонда эр-хотин сифатида яшаш нияти борлигини ошкор қилди. Табиийки, Мадина қўлини кўксига қўйиб: “Келинг, опажон! Уйимизнинг тўри сизники“, деб Мухлисани кутиб олишга рози бўлмади. Ахир бекорга “Эр бермоқ, жон бермоқ“ нақли доно халқимизнинг ҳаётий тажрибалари асносида топиб айтилмаган. Аммо қайсар эр ўз фикрида қатъий туриб олди. Уни эр ҳам, ер ҳам беришга мажбурлай бошлади. Чунки, Абдусалом уйни иккига бўлишни ҳам режалаштирган эди-да!\nШу бўлди-ю, бу хонадондан уруш-жанжал аримай қолди. Абдусалом арзимас баҳоналар билан жанжал чиқариб, Мадинага шафқатсиз муомалада бўла бошлади. Шундай кунларнинг бирида, аниқроғи, 2016 йилнинг 22 декабрь куни Мадина болаларини олиб, Мухлисанинг ота ҳовлисига борди. Мақсад уларни ўзаро муросага келтириб, бирга яшашга кўндириш эди. Лекин у чучварани хом санаганини англаб олиш қийин эмасди. Шундай ҳам бўлди. Ўзаро келишиши керак бўлган аёллар ўзаро гап талашиб кетишди. Юзага келган келишмовчиликка Мадинани айбдор, деб билган Абдусалом энди уни отасининг уйига олиб борди. М.Абдуҳакимованинг ота-онасига қизлари унга турмушга чиққанида бокира бўлмаганини айтиб, турли туҳматларни қалаштириб, ташлаб кетди.\nШунча гап-сўзларга қарамай, Мадина фарзандларининг келажагини ўйлади, бироз вақтдан кейин уйига қайтиб келди. Бироқ Абдусалом шаштидан қайтмаган эди. У хотинини таҳқирлашда давом этиб, турли баҳоналар билан камситар, уриб-дўппослаб, рўшнолик бермасди. Мадина ҳаммаси изига тушиб кетишидан умидвор бўлиб, сабр қилди. Аммо вазият яхши томонга ўзгарадиганга ўхшамасди. Абдусалом баттар “қутуриб“ борар, кунора ичиб олиб, болаларининг кўз ўнгида аёлини аёвсиз калтаклар, хотинининг ёлворишларини писанд қилмай, болалари билан бирга уйдан ҳайдаб чиқаришга ҳаракат қиларди. Гўё шу йўл билан аёли кундош билан яшашга кўниктирадигандек. Вазият шу даражагача етиб бордики, маст аҳволда уйга келган Абдусалом уни уриб-дўппослаб, ўзи совчиликка бориб, Мухлисани уйга олиб келишга ҳам мажбурлайди. Шунча хўрликларга қарамай Мадина оиласини сақлаб қолиш умидида уйдан кетмади. Аммо...\nСабр-бардошнинг ҳам чегараси бўлади. 2017 йилнинг 8 февраль куни Абдусалом ҳеч бир сабабсиз хотинини фарзандларининг кўз ўнгида калтаклади. Муштнинг зарби эмас, охири кўринмаётган таҳқирлашлар аёлнинг жон-жонидан ўтиб кетди. Ортиқ бардош қилолмайман, деган тўхтамга келди. Қўлига арқонни олиб, дарвозахонанинг деворига сиртмоқ тайёрлади ва...\nХулоса ўрнида айтар сўзимиз, қачонки оила мустаҳкам, тинч бўлса, жамият ҳам осойишта, фаровон бўлиши кеча ёки бугун пайдо бўлган гап эмас. Чунки оила ҳар бир жамиятнинг бошланғич бўғини ҳисобланади. Лекин буни А.Қаландаров яхши англаб етмаган кўринади. Кўнгли қўшхотинликни тусаб, оқибатда бир инсоннинг ширин ҳаётидан воз кечишига сабаб бўлди.\nСуд томонидан мазкур ҳолат атрофлича ўрганиб чиқилди. Айбдорга оғирроқ жазо тайинланиши, у умрининг анчагина қисмини панжара ортида ўтказиши ҳам мумкин эди. Аммо қарор чиқаришда шундоқ ҳам онасини йўқотган фарзандларнинг келгуси тақдири эътиборга олинди. Чунки улар қаровсиз қолиб кетиши мумкин эди. Шуларни инобатга олган ҳолда суд томонидан А.Қаландаровга ЖКнинг 72-моддасига асосан тайинланган 5 йил озодликдан маҳрум қилиш жазоси шартлига алмаштирилиб, 2 йил синов муддати белгиланди.\nЯнгиликлар » Ҳаёт тарзи » Совчиликка мажбурланган аёл жонига қасд қилди\n11:30 Сурхондарёда суд ижрочилари кўз ўнгида қотиллик содир этилди\n22:26 Москвада яшовчи оиланинг 3 аъзоси бирин-кетин сирли тарзда вафот этишди\n00:06 Францияда полиция мансабдори хотини ва икки боласини отиб ташлади


Информатика фанидан имтиҳон саволлари (2022) — idum.uz\nadmin Вторник Апрель 19th, 2022 Подготовка к экзамену Комментариев нет\nМазкур методик тавсияда якуний назорат имтиҳонини ўтказиш бўйича кўрсатмалар берилган. Шунингдек, назарий саволларни ишларини баҳолаш бўйича мезонлар келтирилган. Ҳар бир якуний назорат имтиҳон билети умумий ўрта таълим мактабларидаги информатика ва ахборот технологиялари курсларининг бўлимларидаги мавзуларини қамраб олган бўлиб, саволлар дарсликлар асосида тузилган.\nИмтиҳон материаллари Республика таълими марказининг навбатдаги илмий-методик кенгашида муҳокамага қўйилиб, тавсия қилинди (2022-йил 30-мартдаги 1-сон Илмий-методик кенгаш қарори). Умумий ўрта таълим муассасаларининг 9-, 11-синф ўқувчилари якуний Давлат аттестациясини ўтказиш бўйича методик тавсия ва материалларини тижорий мақсадда кўпайтириб тарқатиш таъқиқланади. Умумий ўрта таълим муассасалари методбирлашмалари якуний Давлат аттестация материалларига 15-20% гача ўзгартиришлар киритиши мумкин.\nИнформатика ва ахборот технологиялари фанидан\n2021-2022-ўқув йили умумий ўрта таълим мактабларининг 9-, 11- синф ўқувчилари учун якуний давлат аттестацияси ўтказиш бўйича методик тавсия ва материаллар\nМазкур методик тавсияда якуний Давлат аттестациясини ўтказиш бўйича\nкўрсатмалар берилган. Ҳар бир имтиҳон топшириқлари умумий ўрта таълим мактабининг 5-11-синф Информатика ва ахбоорот технологиялари ўқув фани Давлат таълим стандарти ва ўқув дастурлари асосида тузилган.\nҲар бир имтиҳон топшириқлари 9-синф учун умумий ўрта таълим мактабларидаги 8-, 9-синф Информатика ва ахборот технологиялари дарслигидаги мавзуларини қамраб олган бўлиб, саволлар 8-, 9-синф (2020-йил) дарслиги асосида тузилган. Билетларда 3 та топшириқ бўлиб, 2 та топшириқ назарий ва 1 та топшириқ амалий иш шаклидан иборат. Ўқувчиларга танлаган билет топшириқларини бажариш учун (50 минут) вақт берилади.\n11-синф учун эса имтиҳон топшириқлари умумий ўрта таълим мактабларидаги 5-11-ўқув дастуридаги мавзуларни қамраб олган ва 6-, 7-синф (2017-йил), 8-, 9-синф (2015-йил), 10-синф (2017-йил) ҳамда 11-синф (2018-йил) дарсликлари асосида тузилган. Билетларда 3 тадан топшириқ бўлиб, 1 та топшириқ назарий ва 2 та топшириқ амалий иш шаклидан иборат.\nЎқувчиларга танлаган билет топшириқларини бажариш учун (60 минут) вақт берилади. Информатика ва АТ фани чуқурлаштириб ўтиладиган синфларда метод бирлашма қарори билан ўқув дастурига мос келадиган биттадан қўшимча топшириқ киритишлари мумкин. Бунда ўқувчиларга ечимларни изоҳлаш учун қўшимча равишда вақт берилиши лозим.\nИмтиҳоннинг ҳар бир саволига берилган жавоб учун ўқувчи «5» баллик рейтинг асосида баҳоланади. Баллар умумлаштирилиб, ўртача балл чиқарилади. Масалан: 5+4+3=12:3=4.\nИнформатика фанидан имтиҳон саволлари (2022)Юклаб олмоқ\n🔥923 раз просмотрено\nimtihon biletlari,informatika,maktab imtihon savollari,информатика,подготовка к экзаменам,Школьные экзаменационные вопросы Узбекистан,экзамен\n← Школьные экзаменационные билеты по истории (2022)\nПочему ученики списывают и как с этим бороться? →


Владимир Норов айтадиганини айтди, гап ЕИда қолди\n8 ноябрь куни Брюсселда Европа Иттифоқи расмийлари ва Ўзбекистон ташқи ишлар вазири Владимир Норов бошчилигидаги делегация вакиллари ўртасида музокаралар якунланди.\nБу музокаралар Ўзбекистон ва ЕИ ўртасидаги ҳамкорлик кенгаши иши доирасида бўлиб ўтди.\nМузокаралар ЕИ Ўзбекистоннинг Андижон воқеаларига масъул кўрилган 12 амалдорига виза чеклови ва мамлакатга қурол-яроғ эмбаргоси масаласини қайта кўриб чиқиши арафасида ўтказилди.\nЕИ расмийлари Ўзбекистондан Андижон воқеалари борасидаги фикри нақадар ўзгаргани, мамлакатда инсон ҳуқуқлари вазияти яхшиланиш ўрнига нега янада оғирлашаётганини тушунтириб беришни кутаётганди.\nБироқ мулоқотлар Ўзбекистон ҳукуматининг позицияси мутлақо ўзгаришларга юз тутмаганини кўрсатди.\nЎзбекистон ташқи ишлар вазири Владимир Норов ЕИ расмийларига 13 май куни Андижонда норозилик намойиши эмас, уюштирилган террорчилик амалиётлари рўй берганини билдирди.\n“Шуни маълум қилмоқчиманки, 2005 йил май ойида Андижонда содир этилган жиноятлар Ўзбекистон қонунчилиги ҳамда халқаро ҳуқуқ меъёрларига кўра аввалдан тайёрланган террорчилик амалиётлари, конституциявий тузумга тажовуз, одамларнинг соғлиғи ва хавфсизлигига таҳдид сифатида баҳоланади”, - деди В.Норов.\nВ.Норов Ўзбекистон ҳукумати азалдан такрорлаб келаётган бу гапларни яна бир бор қайтарди, холос. Аммо жаҳон жамоатчилиги бу гаплар ростлигини текшириш халқаро тергов ўтказишни талаб қилган, бунга кўнмаган Ўзбекистонга эса санкциялар жорий этганди.\nВ.Норов Бюрюсселдаги учрашувда Ўзбекистон томони бугун ҳам халқаро тергов ўтказишга муҳтож эмаслигини таъкидлаб, бундай тергов келажакда ўтказилиши эҳтимолларини ҳам рад этди.\n“Ўзбекистон Республикаси мустақил ва суверен давлат сифатида миллий хавфсизликка алоқадор масалалар юзасидан тергов ўтказиш масалаларини мустақил ҳал этишга ҳақлидир. Бунинг учун Ўзбекистонда барча имкониятлар бор”, - деди В.Норов.\nЎзбекистон ҳукумати Андижон фожеасига ўзини масъул қилиши мумкин бўлган халқаро тергов ўтказишга розилик бермаслиги аён. Аммо санкцияларнинг бекор қилиниши учун ЕИ томонидан қўйилган асосий талаб ҳам шу эди. В.Норов ЕИ санкциялари Ўзбекистонга мутлақо таъсир этмаганига аниқ-тиниқ ишора қилди.\n“Ўзбекистоннинг иқтисодий ривожи собитқадамлик билан бормоқда. Экспорт салоҳиятимизни ошириб бормоқдамиз. Бу йил ташқи савдодан 1 миллиард 300 миллион доллар даромад кўрдик. Осиё давлатлари билан муносабатлар ривожланмоқда, минтақавий интеграция кучайтирилмоқда. Қолаверса, Европадаги алоҳида давлатлар билан икки томонлама ҳамкорлигимиз бор. Шунинг учун нима демоқчиман, ЕИнинг жазо чоралари тўғрисидаги бир томонлама қарори кимга кўпроқ зарар етказганини билмайман”, - дея жилмайди В.Норов.\nЕИ расмийлари орасида Ўзбекистонга қарши санкциялар бу мамлакат ҳукумати учун жиддий таъсир қилаётганига ишонаётганлар ҳамон топилади. Ҳар ҳолда В.Норовнинг баёнотини эшитгач, Еврокомиссиянинг ташқи алоқалар бўйича бош директори Энеко Ландабуру санкцияларни жорий этиш тузилманинг оддий қарорларидан эмаслигини таъкидлади.\n“Санкциялар жорий этиш юмшоқ қарор эмас. Бу ЕИ ва халқаро жамоатчилик арсеналидаги жиддий чоралар қаторидан ўрин олган. Санкцияларни бекор қилиш ҳам оддий масала эмас. Бу масала жиддий кўриб чиқилмасдан осонлик билан амалга ошмайди”, - деди Энеко Ландабуру.\nШундай қилиб, Ўзбекистон ва ЕИ маълум маънода орани очиқ қилиб олди. Энди жазо чоралари тақдири 14 ноябргача маълум бўлади. ЕИнинг айрим расмийлари санкциялар ўз кучида қолишини айтмоқда.\nЕИ расмийлари сўзларига кўра, Ўзбекистон ва тузилма ўртасида музокаралар танқидий руҳда ўтган. Аммо икки томон ҳам муносабатларни давом эттириш керак, деган тўхтамга келган.


Ўзбекистон армиясининг жаҳон рейтингидаги ўрни маълум бўлди - EFFECT.UZ\n. 09:43 | 04.09.2021\nЎзбекистон дунёнинг энг қудратли қўшинлари рейтингида Марказий Осиё давлатлари орасида биринчи бўлиб, 140 давлат орасида 51-ўринни эгаллади. “Global Firepower” таҳлилий маркази бу рейтингни эълон қилди.\nМаълумотларга кўра, Ўзбекистон бу рейтингда қўшниларидан анча юқори поғонада. Таъкидланишича, Қозоғистон 61-ўринда, Озарбайжон 63, Литва 85, Туркманистон 86, Грузия 92, Қирғизистон 93, Латвия 97, Тожикистон 99, Арманистон 100 ва Эстония 109-ўринда.\nАфғонистон рейтингда 75 ўринни эгаллаган. Қайд этилишича, биринчи учта ўринда АҚШ, Россия ва Хитой турибди. Ҳиндистон, Япония, Жанубий Корея, Франция, Буюк Британия, Бразилия ва Покистон ҳам кучли ўнликка кирган. Рейтингнинг охирги уч қатори Либерия, Косово ва Бутанга тўғри келган.\nTeglar:Армия, Жаҳон, Рейтинг, Ўзбекистон\nЎзбекистонда 2022 йил ғалла ҳосили учун минимал нарх маълум қилинди


Ўзбекистонда коронавирус туфайли армияга чақирув ҳам қолдирилди — Sof.uz\nЎзбекистонда коронавирус туфайли армияга чақирув ҳам қолдирилди\n24.03 18:14 261 Ўзбекистон\nЎзбекистон Республикаси фуқароларининг ҳарбий хизматга навбатдаги чақируви номаълум муддатга кечиктирилди. Бу ҳақда Мудофаа вазирлиги ОАВга маълум қилди.\n“Ўзбекистон Қуролли кучлари муддатли ҳарбий хизматга чақирилган фуқароларсиз ҳам мамлакат хавфсизлиги, чегаралар дахлсизлиги ҳамда барқарорликни таъминлаш қудратига эга. Навбатдаги чақирувнинг кечиктирилиши миллий армиямиз салоҳиятига путур етказмайди”, – дея муносабат билдирди Мудофаа вазирлигидаги мутасадди шахс.\n“Бундан кўзланган асосий мақсад – вирус тарқалишига қарши курашиш. Чақирув учун номзодлар тиббий кўрикдан ўтади, уларнинг яқинлари маросимлар учун йиғилиши мумкин. Шуларни инобатга олиб, чақирувни кечиктириш мақсадга мувофиқ, деб топилди”, – дейди суҳбатдош.\nармия ҳарбий хизмат Ўзбекистон Мудофаа вазирлиги коронавирус чақирув\nКеча, 12:55 1221\n19.10 10:29 1046\nКеча, 14:04 892\n18.10 18:02 157 Жаҳон\n18.10 10:28 75 Жаҳон\n15.10 11:46 700 Жаҳон


Давлатимиз раҳбари суҳбат аввалида Туркманистон Президентини 60 йиллик юбилейи муносабати билан самимий муборакбод этди.\nЎзбекистонда Туркманистон Президентини жаҳон миқёсидаги буюк давлат ва сиёсат арбоби, катта ҳаётий тажрибага эга, умрини ўз мамлакати фаровонлиги ва равнақига садоқат билан хизмат қилишга бағишлаган фидойи раҳбар сифатида яхши билиши таъкидланди.\nБугун Туркманистонда барқарор ижтимоий-иқтисодий тараққиётни таъминлаш, инфратузилмани жадал ривожлантириш ва аҳоли ҳаёт даражасини юксалтиришга қаратилган кўплаб йирик лойиҳа ва дастурлар амалга оширилмоқда. Мамлакатнинг халқ-аро майдондаги нуфузи мустаҳкамланиб бормоқда.\nЗамонавий Туркманистон эришаётган барча ютуқлар бевосита Президент Гурбангули Бердимуҳамедовнинг номи, пухта ўйланган сиёсати, қатъий саъй-ҳаракатлари ва фидокорона меҳнати билан боғлиқ.\nДавлат раҳбарлари шу йилнинг март ва май ойларида Туркманистонда ўтган олий даражадаги учрашувлар чоғида эришилган келишувлар ва қабул қилинган қарорларни амалга оширишнинг амалий жиҳатларини муҳокама қилдилар. Барча даражадаги алоқалар фаоллашиб, савдо-иқтисодий, транспорт-коммуникация, энергетика, маданий-гуманитар ва бошқа соҳалардаги қўшма лойиҳалар самарали амалга оширилаётгани мамнуният билан қайд этилди.\nПрезидентлар стратегик шерикликнинг юксак даражасига эришиш имконини берган яқин ва самарали ўзаро ҳамкорлик бўйича тўпланган тажриба икки томонлама алоқаларнинг мавжуд улкан салоҳиятини рўёбга чиқариш учун мустаҳкам асос бўлиб хизмат қилаётганини таъкидладилар.\nТомонлар минтақавий ва халқаро сиёсатнинг ўзларини қизиқтирган долзарб -масалалари юзасидан ҳам фикр алмашдилар.\nМулоқот сўнггида Ўзбекистон Президенти Шавкат Мирзиёев Гурбангули -Бердимуҳамедовни юбилейи билан яна бир бор самимий табриклаб, сиҳат-саломатлик, бахт-саодат, давлат раҳбаридек масъулиятли фаолиятида янги-янги муваффақиятлар, -қардош Туркманистон халқига тинчлик ва фаровонлик тилади.\nСуҳбат анъанавий самимият ва дўстона руҳда ўтди.\nМазкур рукндаги бошқа мақолалар: « Ўзбекистон Президенти «Лукойл» компанияси раҳбарини қабул қилди\tТинчлик ва осойишталик барқарор тараққиётнинг муҳим омилидир »


Атроф-муҳит ҳимоячилари Кремл расмийларини экологик муаммолар хусусида танқид қилмоқдалар.\n26 июн 2022, Тошкент вақти: 07:46\nСешанба куни Москвада Атроф-муҳит масалаларига бағишланган уч кунлик анжуман иш бошлади. Мазкур анжуманга Россиянинг Табиий Ресурслар Вазирлиги ва етакчи саноат корхоналари ҳомийлик қилмоқда.\n“World Wildlife” Жамғармасининг Россия бўлими бошлиғи Игор Честин, мазкур анжуман атроф-муҳит муҳофазаси бўйича мамлакатда олиб борилаётган сиёсатга жуда кам таъсир этишини айтиб, уни танқид қилди: “Анжуман давомида давлатга қарашли ташкилотлар томонидан ютуқлар қўлга киритилаётгани ҳақидаги гапларни эшитишингиз мумкин. Биз бошидан бундай фикрда эмаслигимизни айтганмиз”, - дейди Игор Честин.\n“Атроф-муҳит Сиёсати” номли Марказ президенти Алексей Яблоковга кўра, анжуманда қатнашаётган 1 минг 500 делегатнинг тахминан 100 нафари атроф-муҳит масалалари билан шуғулланувчи мутахассислар холос. Қолган делегатлар эса, анжуманда маҳаллий ёки федерал ташкилотлар номидан иштирок этмоқдалар.\nРоссия Президенти Владимир Путин ўз чиқишларидан бирида мамлакат регионларининг 15 фоизи ўта тахликали экологик ҳолат ёки шунга яқин вазиятдан азият чекаётгани ҳақида гапирган эди. Путин шунингдек, мамлакатдаги экологик вазият масаласи билан бир идора шуғулланиши кераклигини таъкидлаган эди.\nҲозир Россияда атроф-муҳит масалалари билан фақат Табиий Ресурслар Вазирлиги шуғулланмоқда. Бироқ, мутахассислар фикрича, вазирлик атроф-муҳит назоратини ўз қўлига олганидан бери вазият ёмонлашган.\nТанқидчиларга кўра, Табиий Ресурслар Вазирлиги экологик вазиятни назорат қилиш билан бир қаторда, атроф-муҳитни энг кўп ифлослантираётган металлургия ва энергетика компанияларига лицензия бериш билан шуғулланади.\nМосквада ўтказилаётган анжуманга эса, айнан атроф-муҳитни энг кўп ифлослантираётган Норилск Никкел, Лукойл, Газпром ва Сибир Алюминий каби ширкатлар ҳомийлик қилмоқда.\nҲозирда Россия ҳукумати экологик солиқ тўғрисидаги қайта ишланган қонун лойиҳасини муҳокама қилмоқда. Бироқ, Россия Саноатчилар ва Тадбиркорлар Уюшмаси мазкур ҳужжатни танқид қилмоқда.\nНорилск Никкел ширкатининг экологик масалалар бўйича вакили Елена Ковалёва саноатчилар мазкур қонун лойиҳасини нима учун танқид қилаётганларини шундай изоҳлайди: “Гап шундаки, экологик муаммоларни ҳал этиши учун дастлаб саноат муассасалари ўз ускуна ва технологияларини янгилашлари лозим. Корхоналар бу ишни амалга оширишлари учун уларни рағбатлантирш керак. Экологик солиқ эса, асло рағбатлантирувчи омил эмас. Шу сабаб, мазкур масала юзасидан кўплаб мунозара ва баҳслар давом этмоқда. Норилск Никел бу борада ўз позициясини билдирган”, - дейди Елена Ковалёва.\nАтроф-муҳит мутахассисларига кўра, айрим корхоналар нисбатан тоза технологиялар сотиб олишга маблағ сарфламоқдалар. Айни пайтда, саноат лоббичилари ҳалиям экологик талабларни минимумга тушириш, уринишларидан қайтмаганлар.


Ўзбекистон Республикаси Халқ таълими вазирлиги - ХАЛҚ ТАЪЛИМИ ВАЗИРИ ЖИЗЗАХДАГИ МАКТАБЛАРДА БЎЛДИ: «Ўқитувчиларимизнинг шарт-шароитларини яхшилаш келгуси стратегиямизнинг асосий йўналиши бўлади»\nХАЛҚ ТАЪЛИМИ ВАЗИРИ ЖИЗЗАХДАГИ МАКТАБЛАРДА БЎЛДИ: «Ўқитувчиларимизнинг шарт-шароитларини яхшилаш келгуси стратегиямизнинг асосий йўналиши бўлади»\nХалқ таълими вазири Бахтиёр Саидов мактаблар фаолияти билан танишиш мақсадида Жиззах вилоятида бўлди.\nЎрганиш жараёни «Янги келажак касблари» Марказидаги тўгараклардан бошлади. Вазир бугунги кунда болаларни замонавий билим ва касб ўрганишларига иштиёқини ошириш, бунда замонавий технологиялардан фойдаланиш юзасидан тўгаракнинг устоз ва мураббийларига ўз тавсияларини берди.\n«Бугун олдимизда турган асосий вазифа ўқувчиларнинг савиясини, уларни илм олишга бўлган иштиёқини оширишдан иборат. Энг чекка ҳудудларда ҳам ўқувчи жаҳон стандартлари асосида таълим олиши лозим. Бунда эса ўқитувчиларимиздан жуда катта билим, меҳнат ва фидоийлик талаб этилади. Бунинг учун эса биз ўқитувчиларимизнинг билим беришлари учун шарт-шароитларни яхшилашимиз лозим ва бу келгуси стратегиямизнинг энг асосий йўналиши бўлади», — дея таъкидлади вазир.\nШундан сўнг вазир вилоятдаги физика ва математика фанига ихтисослашган янги мактаб қурилишини бориб кўрди. Вазир янги мактабда ўқувчилар учун замонавий шарт-шароитларни яратиш бўйича ўз фикр ва мулоҳазаларини билдирди.\nШунингдек Бахтиёр Саидов Зомин туманида Меҳрибонлик уйи тарбияланувчилари учун қурилаётган ёзги оромгоҳда бўлди. Оромгоҳнинг ҳавоси тозалигини эътиборга олиб, унда мавжуд бўш ер ҳудудида ўқитувчиларнинг дам олиши учун ҳам санаторий қуриш бўйича таклифни илгари сурди.\n«Бундай баҳаво ерда нафақат ўқувчилар балки устозлар ҳам дам олишлари албатта болаларимизнинг сифатли таълим олишлари учун замин яратади. Ўқитувчига яхши шарт-шароитлар яратиб берсаккина, улар бизнинг келажак авлодга сифатли таълим беради», — дея таъкидлади вазир.\nЖиззах шаҳридаги 22-Ихтисослашган давлат умумтаълим мактаби жамоаси билан учрашган вазир, ўқувчиларни касб-ҳунарга йўналтириш, табиий фанларни ўқитишда амалий машғулотлардан фойдаланиш, хусусан, сифатли видеоконтентлар яратиш бўйича аниқ кўрсатмалар берди.


Адолат қарор топди! - Anhor\nAnhor Все посты Адолат қарор топди!\nАдолат халқимиз учун азал-азалдан тинч ва фаровон ҳаёти мезони, барча эзгуликлар манбаи бўлиб келганини барчамиз яхши биламиз. Соҳибқирон Амир Темурнинг “Куч –адолатда!” деган ҳикматли шиори асрлардан –асрларга ўтиб, муҳим даъват ва адолатга ундов сифатида яшаб келаётганлиги бежиз эмас, албатта. Қонун устувор бўлган жойда адолат қарор топиши ҳам оддий ҳақиқат!\nМамлакатимизда 2017- 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида фуқароларнинг одил судловга эришиш даражасини ошириш, суд ҳокимиятининг чинакам мустақиллигини таъминлаш, инсон ҳуқуқ ва эркинликларини ишончли ҳимоя қилиш кафолатларини кучайтириш суд-ҳуқуқ соҳасидаги ислоҳотларнинг устувор йўналишлари этиб белгиланган. Ва бу борадаги амалий ишларни ижобий баҳолаш мумкинлигини ўз мисолимда айтишим мумин.\nҲаёт бир текис йўлдан, фақат қувончлардан иборат эмаслигига йиллар давомида ўз ҳаётим мисолида амин бўлдим. Самарқанд вилояти Пахтачи туманидаги 23- умумий ўрта таълим мактабида Навоий давлат кончилик институтини тугатганимдан буён яъни 1999 йилдан буён биология фанидан ёшларга сабоқ бериб келаман. Иккинчи тоифали ўқитувчиман. Давлат талаби билан 2007-2008 йилларда Самарқанд вилоят педагог кадрларни қайта тайёрлаш ва улар малакасини ошириш институтида биология фани бўйича қайта тайёрловдан ўтиб, педагогик фаолиятимни давом эттириб келаётгандим. 2010 йилдан бошлаб мактабнинг ўқув йишлари бўйича директор ўринбосари лавозимига тайинландим ва бу соҳада ҳам малака оширдим. 2014 йилда ўқув ишлари бўйича директор ўринбосари сифатида давлат аттестациясига жалб қилиниб, муваффақиятли ўтдим ва 2015 йилда ўқув ишлари бўйича директор ўринбосари сифатида амалга оширган ишларим Пахтачи туманида кенг оммалаштирилди. 2016 йил 13 сентябрдан 2017 йилнинг 6 январига қадар Фарғона давлат университети ҳузуридаги Педагог кадрларни қайта тайёрлаш ва малакасини ошириш минтақавий маркази олийгоҳида педагогика йўналиши бўйича 4 ой ўқиб, диплом олиб қайтдим. Худди шу даврда Пахтачи тумани халқ таълими муассасалари фаолиятини методик таъминлаш ва ташкил этиш бўлими томонидан мени ҳеч қандай сабабсиз ва ҳуқуқий ҳужжатсиз ўқув ишлари бўйича директор ўринбосари лавозимидан ва биология фани ўқитувчиси вазифасидан ишдан четлаштирганлигини эшитиб ҳайратда қолдим. Мактаб директори Наргиза Шариповага қайта-қайта мурожаат қилишдан бирор натижа чиқмагач, фуқаролик ишлари бўйича Каттақўрғон туманлараро судига ҳақ-ҳуқуқимни тиклаб беришини сўраб мурожаат қилишга мажбур бўлдим.\nОдил суд мурожаатимни атрофлича холисона кўриб чиқиб, адолат қарор топди. Фуқаролик ишлари бўйича Каттақўрғон туманлараро суди раиси Т.Қурбанов раислигида, Пахтачи туман прокурорининг катта ёрдамчиси А. Пардаевнинг иштирокида кўриб чиқилган аризам ижобий ҳал этилди ва Пахтачи тумани халқ таълими муассасалари фаолиятини методик таъминлаш ва ташкил этиш бўлимига мени 2016 йил 28 августдан эътиборан ўзим салкам 20 йил меҳнат қилган мактабимга биология фани ўқитувчиси ва ўқув ишлари бўйича директор ўринбосари вазифасига ишга тиклаш мажбурияти юклатилган қарор қабул қилди.\nШунингдек, бекор юрган даврим 2016 йил 28 августдан 2017 йил 8 июнь кунига қадар компенсация тўловлари тўлиқ ундириб берилиши таъминланди. Менинг ўрнимга Пахтачи туман ХТМФМТТЭ бўлимининг 2016 йил 4 сентябрдаги С. Ҳидоятовага ўқув ишлари бўйича директор ўринбосари лавозимига вақтинча ишлаб туришга рухсат бериш ҳақидаги буйруғи ғайриқонуний деб топилди.\nАйни пайтда қадрдон мактабимга, узоқ йиллар бирга ишлаган севимли жамоамга қайтиб, ўз ишимни давом эттираётганлигимдан беҳад хурсандман.\nСуднинг ҳал қилув қарорлари қонуний кучга кирди. Мен адолат қарор топгани, бузилган ҳақ –ҳуқуқимни тиклаб берганлари учун одил судловни амалга оширган суд раисига, инсон манфаатлари ҳамма нарсадан устунлигини суд мажлисида исботлаб, ҳуқуқимни тиклашда ёрдам берган туман прокуратураси ходимига чексиз миннатдорчилик билдираман.\nПахтачи туманидаги 23- умумий таълим\nмактабининг ўқув ишлари бўйича\n( Маруса ҲОСИЛОВА тайёрлади)\nИмтиёзлар - қадр-қиммат мезони


ВАЪДА ҚИЛИНГАН МАШРУЪИЯТ (ҚОНУНИЙЛИК) | МУҲАММАД СОЛИҲ\nПоделиться "ВАЪДА ҚИЛИНГАН МАШРУЪИЯТ (ҚОНУНИЙЛИК)"\nЎзбекистондаги инқирозга юз тутган бу тузумни уни 23 йилдан бери бошқариб келаётган киши номи билан атаб «Каримов режими» дейдилар. Бу муддат ичида Каримов Асосий Қонунга (Конституция)га хилоф равишда ўзини бир неча маротаба Президент сифатида эълон қилишга улгурди. Холбуки, ўша Конституцияга кўра, Президент 5 йилга фақат икки марта сайланиши мумкин. Демак, Каримов Президентлик курсисида 13 йилдан бери ғайримашруъ (ноқонуний) ўтирибди.\nАлбатта, коммунистик тузум зурриёди бўлмиш Каримов КПССнинг бошқа вакилларидан фарқ қилмайди. ғайримашрулик (ноқонунийлик) совет жамиятининг пешонасига урилган бир тамға эди. Яъни ғайримашрулик унинг учун ирсий, туғма, генетик хусусият эди. Совет Иттифоқи давлат сифатида ғайримашруъ (ноқонуний) «туғилганди». Бу давлат 1917 йилда Ленин бошчилигида давлат тўнтариши билан ўртага чиқди. Бу иттифоққа аъзо бўлган давлатлар унга ўз иродалари билан қўшилмадилар, улар юмшоқ қилиб айтганда, бу Иттифоқга “қўшиб олиндилар». Бу воқеадан роппа-роса 74 йил кейин Б. Ельцин бошчилигидаги коммунист раҳбарлар мажлиси Беловежская Пушчада Иттифоққа сўнг нуқтани қўйдилар. Яъни Совет Иттифоқининг қурилиши нақадар ғайримашруъ (ноқонуний) бўлган бўлса, унинг тарқатилиши ҳам шу қадар ғайримашруъ (ноқонуний) бўлди.\nПарвардигорнинг адолати шу қадар муқаррардир.\nХулоса, Каримовнинг ғайримашруъ (ноқонуний) тузуми ҳам ўлимга маҳкумдир.\nБу режимга ёрдам бериб, уни оёқда тутиб қолишга уринаётган манфаатдор давлатларнинг ғайратларига қарамасдан, бу режим ўлажакдир. Режимдан “манфаатдорлар” оз эмас, албатта. Фақат манфаатдорлар рўйхатида Ўзбек халқи йўқ. Бу режим Ўзбек халқини мисли курилмаган хор-зорлик, шармандалик қаърига улоқтирди. Бундай шармандалик ва хор-зорлик маънавиятда ҳам, иқтисодда ҳам, ижтимоий ҳаётда ҳам қонаётган яра каби кўзга ташланмоқда.\n«Араб баҳори» балки Ўрта Осиё халқларининг қўзғолонига туртки балки бўла олмас, балки бўлар. Аммо энг муҳими , бу «Баҳор» дунёда қулга айлантирилган миллатларнинг ўз мустабидларига қарши қуролли мужодаласини машруъ этиши (қонунийлаштириши) билан ўзининг буюк вазифасини адо этди.\nБу ваъда қилинган машруъият(қонунийлик)дир.\nСиёсий мунофиқлик иқлимида бўғилаётган ўзбек мухолифати машруъият тушунчасининг сиёсат дунёсида нақадар «чўзилувчан» эканлигини яхши билади. Масалан, бир диктатор Оврупа Иттифоқига таклиф қилинса, унинг ҳукмронлиги ўз ўзидан машруъ(қонуний)лашади. Агар бу диктатор бирор бир “буюк кучга” ўз ҳудудларидан муҳим юкни олиб ўтиш учун йўл очиб берадиган бўлса, бу диктатор дунёнинг энг машруъ (қонуний) раҳбарига айланади.\nАллоҳга шукрлар булсинки, У глобаллашувнинг бундай масхарабозлигига Араб Баҳорининг муҳташам ғалабаси билан нуқта қўйди. У Вақт тарафидан раҳина(гаров)га олинган воқеаларни озод қилди ва бу воқеалар ҳали ҳам давом этмоқда. Ва дунёнинг қолган-қутган диктаторлари асфаласофилинга йўл олишлари учун ўз навбатларини кутмоқдалар.\nЎзбекистондаги диктатура бу навбатда биринчидир.\n← Легитимность обетованная Кто следующий президент в Узбекистане? →


Ўзбекистонда эмланганлар сони ойдинлашди - EFFECT.UZ\n. 10:38 | 12.09.2021\nЎзбекистонда коронавирусга қарши тўлиқ эмланганлар сони 3,1 миллион нафардан ошди. 11 сентябрда мамлакат ҳудудлари бўйлаб 260 993 доза COVID-19га қарши вакцина қўлланилди.\n1-босқич эмланганлар 71 291 нафарни,\n2-босқич эмланганлар 135 907 нафарни,\n3-босқич эмланганлар 53 795 нафарни ташкил қилди.\nАйни кунгача мамлакатимизда жами 16 861 167 доза вакцинадан фойдаланилди. Улардан:\n1-босқич эмланганлар 9 991 456 нафарни,\n2-босқичда эмланганлар 5 143 903 нафарни,\n3-босқич эмланганлар1 725 808 нафарни ташкил қилди.\nШу кунгача тўлиқ эмланган фуқаролар 3 121 019 нафарни ташкил қилмоқда.\nАндижон вилояти (33 255 доза),\nТошкент вилояти (28 063 доза),\nСамарқанд вилояти (25 615 доза) банд қилди.\nФарғона вилоятида 1 918 097 доза,\nНаманган вилоятида 1 845 181 доза,\nАндижон вилоятида 1 821 534 дозани ташкил қилмоқда.


ДОИМ ИЛМ ИЗЛА!\nИлм олиш динимизда энг улуғ ибодатлардан саналади. Чунки банда илм воситасида Раббисини танишга, У зотнинг буйруқларини бажаришга, шунингдек, барча мавжудотларга тааллуқли бўлган ҳақларни адо этишга муваффақ бўлади. Бирор бир дин илм олишга Ислом динидек тарғиб қилмаган. Шунингдек, Ислом дини жаҳолатга қарши илм-маърифат билан курашишга катта эътибор қаратган. Илк нозил бўлган ваҳийнинг “Ўқи” деб нозил бўлиши сўзимизнинг ёрқин далил бўла олади. Ўқиш – илмнинг калитидир.\nАллоҳ таоло Муҳаммад соллаллоҳу алайҳи васалламни пайғамбар қилиб юборган пайтни эсга олайлик. Одамлар жаҳолат ботқоғига тамоман ботган эди. Жоҳилиятнинг бу ҳолатини ёритишга тарихчиларнинг қалами ўтмаслик қилади, дейилган. Аллоҳ таоло уларнинг бу ҳолатини Қуръони каримда шундай баён қилган: “Дўзах чоҳи ёқасида турганингизда, сизларни ундан қутқарди”, (Оли Имрон сураси, 103-оят).\nДарҳақиқат, Аллоҳ таоло илм дини бўлмиш Ислом дини билан инсониятни жаҳолат зулматидан Ислом нурига олиб чиқди. Ислом дини илмни имонга тасдиқ, амалга эса йўлбошчи қилган диндир.\nИслом дини диний ҳамда дунёвий илмга умумий даъват қилиб, динда фақиҳ бўлишликка алоҳида урғу берган. Имом Бухорий ва Муслим раҳматуллоҳи алайҳумолар ривоят қилган ҳадисда шундай дейилган: Муовия розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Аллоҳ кимга яхшиликни ирода этса, уни дин ишида фақиҳ қилиб қўяди”, дедилар”. (Муттафақун алайҳ).\nУшбу ҳадисга кўра, илм эгалари улуғ фазилат эгаси экани, маълум бўлади.\nИслом дини инсоннинг дунё ҳаёти учун лозим бўлган барча илмларни ўрганишни фарз даражасига кўтарган диндир. Масалан, тиб ёки ҳисоб илмини олайлик. Бу илмларсиз инсон ҳаётини саодатли кечишини тасаввур қилиб бўлмайди. Бошқа дунёвий илмлар ҳам худди шулар кабидир. Бу илмлар фарзи кифоя ҳисобланади. Бу илмлар билан машғул бўлаётган кишилар фарз ибодатини бажаряпман деган ниятда машғул бўлишса, дунёвий манфаатларни қўлга киритишдан ташқари, улкан ажр-савобларга ҳам эришадилар.\nХудди шунингдек, турли ишлаб чиқариш ва саноатга доир илмлар ҳам фарзи кифоядир. Демак, ҳозирги замонда мусулмонлар фан-техника соҳасида ҳам барча дақиқ илмлардан кифоя қилиш даражасида билишлари зарур бўлади. Чунки давлатнинг куч-қудрати, ўзга давлатларга қарам бўлиб қолмаслиги илм-фаннинг ривожи ва тараққиётига боғлиқдир.\nИслом дини илм фанга тарғиб қилиб, унинг ҳукмини фарз даражасига кўтарар экан, бу ҳукм аёл қизларни ҳам четлаб ўтмаган. Чунки жамиятнинг ярмидан кўпини аёл-қизлар ташкил қилади. Уларни илмсиз қолдириш жамиятни илмсиз қолдириш демакдир. Айниқса, келажак авлод тарбияси аёл-қизларимизга боғлиқдир. Улар билимли бўлишса, улар тарбиялаган авлод ҳам билимли бўлади. Улар одобли бўлишса, улар тарбиялаган авлод ҳам одобли бўлади.\nРивоят қилинишича, бир киши ҳакимлардан бирининг ҳузурига келиб: “Ҳазрат, менинг бир ўғлим ва бир қизим бор. Улардан ҳар иккисини ўқиштишга қурбим етмайди, фақатгина биттасини ўқитишга имконим бор, қайси бирини ўқитай?”, деб сўрабди. Шунда ҳаким зот: “Қизингни ўқит, чунки у келажакда фарзанд тарбия қилади. Агар ўғлингни ўқитсанг, бир кишини ўқитган бўласан, аммо қизингни ўқитсанг, бутун бир жамиятни ўқитган бўласан”, деб жавоб берган экан. Қанчадан-қанча алломаларни оналари тарбиялагани ҳеч биримизга сир эмасдир. Биз фарзандларимизни, айниқса, қизларимизнинг таълим ва тарбиясига катта аҳамият қаратишимиз лозимдир. Жамиятнинг салоҳияти ва равнақи унинг илмга бўлган муносабати билан ўлчанади. Дарҳақиқат, қайси жамиятда илмга ташналик сусайса, илм ўрганишга эътибор камайса, ўша жамият тараққиётдан ортда қолади. Энг ёмони, у маънавий инқирозга ёки ҳалокатга юз тутиши муқаррардир.\nҲар қандай жамиятнинг олимлари, зиёлилари, айниқса, ота-оналар миллатнинг маънавий дунёси қашшоқланмаслиги, ахлоқи бузилмаслиги, сохта ва бузғунчи эътиқодлар ва маданиятлар таъсирига тушиб қолмаслигига масъулдирлар. Фарзандларимизга мактабга бориб таълим олишнинг ибодат эканини билдиришимиз керак. Устоз, ўқитувчи ва мураббийлар ҳам ўзларига юклатилган бурч ва масъулиятни яхши англаб, таълим ва тарбияни пухта олиб боришлари керак бўлади. Мактабда берилаётган дарсларни пухта ўзлаштиришга алоҳида эътибор қаратиш ҳар бир ота-она ва устозларнинг масъулиятидир. Уларни ўз ҳолларига ташлаб қўйиб, қаерда юргани, кимлар билан ўртоқлашаётгани, нималарга қизиқаётганидан огоҳ бўлмасликнинг оқибати аянчли бўлади. Аллоҳ асрасин!\nФақат илм билангина Аллоҳ таолодан бошпана сўралади. Имом Бухорий раҳматуллоҳи алайҳнинг “Илмдан бошқа нажот йўқ ва бўлмагай!”, деган маънода машҳур сўзлари ҳам бор.\nШундай экан, доимий илм излаш лозим бўлади. Чунки илм ўқиган киши Аллоҳнинг паноҳида бўлади. Шунингдек, илмдан юз ўгириш Аллоҳдан юз ўгириш экан. Аллоҳнинг ҳузуридан бошпана топмоқчи бўлсак, унутмайликки, бу нарсага илмсиз эришиб бўлмайди. Илмсизлик, жаҳолат инсониятни тубанликка, ҳалокатга олиб бориши муқаррар. Инсонлар илм орқали парвардигорларини танийдилар. Охирати ва дунёсини илм билан обод қилади.\nАллоҳ таоло юртимизни тинч-омон қилсин. Илм ва тарбия йўлида хизмат қилаётган ва унга ташаббус кўрсатаётган барча раҳбар ва ходимларимизни, устоз ва мураббийларимизни эзгу мақсадларига муваффақ қилсин!


Австриянинг энг йирик банки Ўзбекистондаги лойиҳаларни молиялаштиради – Kommers.uz\nМолия\t15:10 | 1.2.22\nАвстриянинг энг йирик банки Ўзбекистондаги лойиҳаларни молиялаштиради\nUniCredit Bank Austria AG’нинг жами активлари 33,4 млрд евродан ортиқни ташкил этади.\nАвстриянинг энг йирик банки ҳисобланган UniCredit Bank Austria AG Ўзбекистондаги лойиҳаларни молиялаштиради. Бу ҳақда «Дунё» ахборот агентлиги хабар берди.\nМаълум қилинишича, Ўзбекистон элчиси Абат Файзуллаев Австриянинг UniCredit Bank Austria AG’нинг экспортни молиялаштириш департаменти директори Дорис Пигниттер ва таҳлил ва халқаро ҳамкорлик департаменти директори Рейнхард Пош билан музокаралар ўтказган.\nМузокаралар чоғида банк-молия соҳасида ҳамкорликни кенгайтириш, шунингдек, Ўзбекистон иқтисодиётига Австрия ҳукуматининг имтиёзли кредит линиялари ва имтиёзли кредитларини жалб қилиш масалалари муҳокама қилинган.\nАвстриянинг йирик молия институти вакилларига Ўзбекистонда банк соҳасида амалга оширилаётган кенг кўламли ислоҳотлар, халқаро стандартларга жавоб берадиган ва хорижий сармояларни жалб этиш учун жозибадор шарт-шароитлар яратиб берилаётган ҳуқуқий муҳит ҳақида маълумот берилган.\nУчрашув иштирокчилари Шавкат Мирзиёевнинг «2020–2025 йилларда Ўзбекистон Республикаси банк тизимини ислоҳ қилиш стратегияси тўғрисида»ги қарорининг асосий қоидалари билан ҳам таништирилган.\nДорис Пигниттер UniCredit Bank Austria AG томонидан Австрия назорат банки (OeKB) билан ҳамкорликда Австрия компанияларининг Ўзбекистондаги фаолияти доирасида экспорт ва инвестиция лойиҳаларини молиялаштириш бўйича тақдим этилаётган хизматларнинг кенг доирасини қайд этган.\nБундан ташқари, Австрия корхоналари билан ҳамкорликда амалга оширилаётган ижтимоий лойиҳалар учун Австрия ҳукумати томонидан минимал ва ҳатто ноль фоиз ставкаси билан имтиёзли кредит линиялари ва soft loan бериш имконияти алоҳида таъкидланган.\nИкки томонлама муносабатлар ривожига янги суръат бағишлаш мақсадида UniCredit Bank Austria AG департамент директори ўзаро манфаатли барча соҳаларда ҳамкорликни кенгайтиришга тайёрлигини билдирган.\nМузокаралар доирасида Бухоро вилоятида «Шоҳруд» акциядорлик жамияти негизида этил спирти ишлаб чиқариш лойиҳаси алоҳида муҳокама қилинган. Маҳаллий «Шоҳруд» компанияси бошқаруви раиси Нодирбек Ҳамдамов австриялик инновацион технологиялар ишлаб чиқарувчилари ва молия институтлари билан биргаликда лойиҳани амалга ошириш бўйича корхонанинг ишлаб чиқариш қуввати ва молиявий имкониятлари тақдимотини ўтказган. Ушбу лойиҳани OeKB имтиёзли кредит линиялари ҳисобидан биргаликда ишлаб чиқиш бўйича келишувга эришилган.\nАвстрия компаниялари иштирокидаги экспорт шартномаларини молиялаштириш имкониятлари, уларда Австриядан келиб чиққан товар ва хизматлар улуши камида 50 фоизни ташкил этиши алоҳида таъкидланган. Бундай лойиҳалар доирасида UniCredit Bank Austria AG OeKB билан ҳамкорликда экспорт шартномаси қийматининг 95 фоизигача молиялаштириши мумкин.\nТаъкидланишича, ушбу молиявий восита хорижий импортчиларга мавжуд узоқ муддатли ва имтиёзли молиялаштириш билан замонавий Австрия инновацион технологиялари ва ноу-хауларини сотиб олиш имконини беради.\nМаълумот ўрнида, UniCredit Bank Austria AG Австриядаги энг йирик банк ҳисобланади. Банк фаолиятининг асосларини инвестициялар, активларни бошқариш, экспорт операцияларини молиялаштириш ва капитал бозори ташкил этади. UniCredit Bank Austria AG бутун мамлакат бўйлаб 300 дан ортиқ филиалларига эга.\nШунингдек, 1946 йилда Вена шаҳрида ташкил этилган Австрия назорат банки Австриянинг экспортни молиялаштириш ва имтиёзли кредит линияларини тақдим этиш бўйича давлат тузилмаси ҳисобланади.\nOeKB акциядорлари Австрияда рўйхатдан ўтган тижорат банкларидир. Австрия Молия вазирлиги билан биргаликда OeKB ижтимоий соҳадаги лойиҳалар учун имтиёзли кредитлар ҳам тақдим этади. Айни пайтда банкнинг жами активлари 33,4 миллиард евродан ортиқни ташкил этади.\nАввалроқ Молия вазирлиги вакиллари Австрия банклари билан кредит масалаларини муҳокама қилгани ҳақида хабар берилганди.


Европада ЖЧ-2022 саралашига қуръа ташлаш маросими қачон ўтиши маълум / CHAMPIONAT.asia\n08:10АПЛ. "Вулверхэмптон" - "Саутгемптон" 1:1 0 08:05АПЛ. "Бернли" - "Кристал Пэлас" 1:0 0 08:00Coca Cola Суперлига. Бугун "Навбаҳор" Муборакда, "Металлург" Навоийда ва "Андижон" Олмалиқда меҳмон 4 03:03АПЛ. Турни якунлаб берган учрашувда дуранг қайд этилди 1 02:55ЛаЛига. "Атлетик" "Бетис"ни аяб ўтирмади 0 02:00Olamsport: Фазлиддин Ғоибназаров давом этмоқда, “Гетжи Хабибга қарши жангдан аввал мағлуб бўлганди” 0 00:55"Юнайтед"га "Аякс" ҳужумчиси керак 4 00:25АПЛ. Тезкор гол "Бернли"га ғалаба келтирди 0 00:08Англия. 9-турнинг сўнгги ўйини асосий таркиблари маълум бўлди 0 23:50"Боруссия" футболчиси коронавирусга чалинди 0 23:33"Барселона" Бретуэйт билан хайрлашмоқчи 1 23:15Пепга Кейн керак 5 22:56"Барселона" "Боруссия"га 5 млн евро ўтказиб берди 8 22:40Ҳушхабар! Декабрдан бошлаб АПЛ ўйинларига мухлислар киришига рухсат берилди 13 22:25"Globe Soccer Awards" йилнинг энг яхшиси бўлиш учун номзодларни маълум қилди 11\nЕвропада ЖЧ-2022 саралашига қуръа ташлаш маросими қачон ўтиши маълум\nТеглар : ЖЧ-2022 саралашиҚуръа ташлаш маросимиЕвропа\nМаросим 7 декабрь куни Цюрихда бўлиб ўтади.\nСаралаш баҳслари орқали УЕФАга аъзо 55 мамлакатдан Қатарга йўл оладиган 13 та терма жамоанинг номи аниқланади.\nИштирокчилар 10 та гуруҳга тақсимланади. Уларнинг ярмида бешта, қолганларида эса олтитадан терма жамоа бўлади. Гуруҳ ғолиблари тўғридан-тўғри мундиал финал босқичига йўл олади. 2-ўринни олган ўнта терма жамоа эса плей-оффда қатнашади ва уларга аввалроқ Жаҳон чемпионатига чиқиш имкониятидан маҳрум бўлган Миллатлар Лигасининг энг яхши икки жамоаси қўшилади.\nАввалроқ, Европа қитъасида ЖЧ-2022 саралаш баҳслари 2021 йил 24 мартидан 16 ноябригача бўлиб ўтиши режалаштирилгани хабар қилинганди. Бундан ташқари, қўшимча ўринлар учун плей-офф ўйинлари 2022 йилнинг март ойида ўтиши кутилмоқда.\nЎзбекистон Coca Cola Кубоги. 1/8 финалга қуръа ташланди 71


BBC Uzbek - Mintaqa - Россия гидролойиҳалар воситасида Қирғизистонда таъсир доирасини оширмоқда\nРоссия гидролойиҳалар воситасида Қирғизистонда таъсир доирасини оширмоқда\nСўнгги янгиланиш 28 октябр 2012 - 11:45 GMT\nҚирғизистон Президенти Алмазбек Атамбоев "Юқори Норин ГЭСлари каскади" илк пойдеворини қўйиш маросимида қатнашган.\nКаскад 4 та янги гидроэлектр станцияни ўз ичига олади, бу иншоотларни россияликлар қуриб беришга аҳд қилганлар.\nКузатувчилар фикрича, Марказий Осиёнинг камбағал мамлакати Қирғизистоннинг 500 миллион долларлик қарзини кечиб юбориш эвазига Россия Қирғизистоннинг гидроэлектр лойиҳаларидаги иштироки ҳамда минтақада таъсир доирасини оширмоқда.\nҚирғизистон Президенти Алмазбек Атамбоев, Россиянинг "РусГидро" ширкати раҳбари Евгений Дод, бошқа россиялик ва қирғизистонлик расмийлар иштирокидаги ГЭСлар қурилишини бошлаш маросими Пойтахт Бишкекдан 400 километрча жануби-шарқдаги Норин вилоятида бўлиб ўтган.\n"Ақ Бечел" сув бўлиш тармоғи Россия билан Қирғизистон ҳамкорликда барпо этишни режалаётган гидроиншоотлар мажмуасидан биринчиси бўлган.\nТантанали маросимда сўзлаган Президент Атамбоев Қирғизистон иқтисодига Россия сармоялари миқдори ошаётганини олқишлаган.\n"Бугун биз Норин дарёсининг юқори қисмида тарихий ҳодисанинг гувоҳи бўлиб турибмиз. Буюк Шўролар Иттифоқи қулаганидан кейин биз биринчи марта фақат биргина гидроэлектрстанция эмас, станцияларнинг бутун бошли каскади пойдеворини қўймоқдамиз. Бунда бюук Россия бизни қўллаб-қувватлайди", деб айтган Президент Алмазбек Атамбоев.\nСув тўғонларини биргаликда барпо этиш борасидаги келишув Россия Президенти Владимир Путиннинг шу йил сентябрида Қирғизистонга сафари мобайнида имзоланган эди.\n"Бугун Қирғизистоннинг биродар мамлакат Россия билан алоқалари учун жуда ҳам муҳим кун. Мен, айниқса, Россия Президенти Владимир Владимирович Путинга ушбу лойиҳани дастаклагани, унинг сиёсий иродаси ва донолиги учун миннатдорлик билдирмоқчиман", деган пойдевор қўйиш маросимида жаноб Атамбоев.\nРоссия билан Қирғизистон ўртасида эришилган келишувларга мувофиқ, Қирғизистон мамлакатдаги Россия ҳарбий базаси муддатини узайтиришга, "Манас" аэропортидаги АҚШ Транзит маркази ёпишга розилик берган.\nҲамда Россиянинг "РусГидро" ширкати 2016 йилгача "Юқори Норин каскади" таркибига кирадиган тўртта ГЭСни қуриб беришни ўз зиммасига олган.\nЛойиҳа ҳисоб-китобларига кўра, бу ГЭСлар жами соатига 1 миллион киловаттдан ортиқ электр энергияси ишлаб чиқариб беради.\nҚирғиз расмийлари қурилишлар кейинги йил баҳоридан бошланишини айтмоқдалар.\nГЭСлар қиймати 400 миллион доллардан ортиқ баҳога баҳоланмоқда, барпо этиб бўлинганидан кейин иншоотлар келтирадиган даромаднинг 25 фоизи "РусГидро"га тегишли бўлиши айтилган.\n"2016 йилда бу тўртта ГЭСни қуриб битказганимиздан кейин бу жойларда яна саккизтасини қуришни бошлаймиз", деган Норин вилоятида гапирган Президент Атамбоев.\nГидроэлектрстанциялар лойиҳалари охирги йилларда Марказий Осиё мамлакатлари ўртасидаги муносабатлар таранглашишига сабаб бўлаётган омиллардан бирига айланган.\n"Ақ Бечел" иншооти қурилиши бошланиши маросимида иштирок этиш учун келган "РусГидро" ширкати раҳбари Евгений Доднинг журналистларга айтишича, вақти келиб минтақада сув баҳоси нефт баҳосидан қиммат бўлади.\nМарказий Осиёнинг асосий сув манбалари қуйи оқимида жойлашган Ўзбекистон юқори оқимдаги Тожикистон ва Қирғизистонда йирик сув тўғонлари барпо этилишига қаршилигини билдириб келади.\nИқтисоди зироатчиликка боғланган Ўзбекистон бу иншоотлар қишлоқ хўжалиги маҳсулотларини етиштиришни камайтириб юборишидан хавотирда.\nПрезидент Ислом Каримов Қирғизистонда "Қамбарота-1" ва Тожикистонда "Роғун" ГЭСлари қурилишига қарши гапириб келади, жаноб Каримов сув устидан можаролар минтақада ҳатто уруш келтириб чиқариши ҳам мумкинлигидан огоҳлантириш билан чиқди.\n"Менинг ишончим комил, агар қуйи оқимдаги мамлакатларга "Қамбарота-1" ГЭСи келтирадиган фойда акс этган факт ва ҳужжатлар тақдим этилса, бу муаммо ҳал бўлади", деган Қирғизистон Президенти Атамбоев бу лойиҳада Ўзбекистонни ҳам иштирок этишга таклиф этган.\nРоссия Қирғизистондаги ГЭСлар қурилиши бўйича фармонга имзо чеккан\n'Россия Қирғизистонни ташқи тажовуздан ҳимоя қилади'


Асалари турларини танлашда нималарга эътибор берилади. – Tadbirkor-Fermer\nАсалари турларини танлашда нималарга эътибор берилади.\nАсалари насллари муаян иқлим шароитларида табиий танланиш таъсирида вужудга келади. Бир наслни бошқасидан фарқлаш учун асаларининг ўзига хос белгилари:\nона арининг наслдорлиги\nмум ишлаб чиқарувчанлиги\nкаби хусусиятлари ҳисобга олинади. Эътибор берган бўлсанггиз юқорида санаб ўтилган фарқлар орасида энг муҳим бўлган «асалдорлиги» йки асал ишлаб чиқарувчанлиги санаб ўтилмади. Менинг фикримча асалдорликни олинган наслнинг фарқли белгиларига киритиш нотўғри бўлиб, ҳар бир насл турли шароитларда турлича хусусиятларни намоён этади. Шунинг учун насл танланганда нафақат юқорида санаб ўтилган фарқларни, балки иқлим шароитини ҳам ҳисобга олиш зарур. Биринчидан ўз иқлим шароитини ҳам ҳисобга олиш зарур. Биринчидан ўз иқлимингизни танланган насл жанубий-қиши қисқароқ давом этадиган иқлимга мослашган бўлса, шимолий ҳудуддан воз кечган маъқул. Сабаби ушбу наслдаги асалариларнинг ичаклари кўп миқдорда фекал массани узоқ ушлаб туришга мослашган.\nМДҲ худудида тарқалган асалари наслларига назар соладиган бўлсак, асосан икки тури ёки икки ўзига ҳосликка бўлишимиз мумкин. Бу 6 ойгача бўлган қаттиқ қишга чидамли ўртарус асалариси ва қиш давомида ҳам вақти-вақти билан учишга одатланган, эрта баҳордан ёш ариларни вояга етказа бошлайдиган кулранг тоғ кавказ асаларисидир. Маълумки иккинчи тур асалариларига узоқ давом этадиган қиш ҳалокатли таъсир этади.\nЮқорида айтиб ўтилганидек ҳар бир насл ва асал олинаётган шароит ўзига ҳос. Асаларичилик билан шуғулланганда «фролошунослик» тушунчаси-яъни, мисол учун асаларининг ўртарус тури фақат даладан нектар бериш даври қисқа лекин кўп бўлган қайсидир бир ўсимлик билан ишлашади токи шу ўсимлик нектари келиши тўхтагунча учишади, ёки кавказ асалариларини турли ўсимликлар ва асосий нектарга бой ўсимлик билан бир вақтда ишалшади. Албатта бу соҳада Кавказ асалариси анча устунликка эга. Ўртарус асаларисининг барқарор фролошунослигини ҳисобга олиб ундан юқори даражали монофлор асал олишда фойдаланиш мумкин. Чунки олинган асалда турли ҳил ўсимлик нектариларининг аралашуви даражаси бошқа тур асалариларга қараганда кам миқдорда бўлади.\nАсалариларнинг жаҳлдорлиги турларига қараб фарқ қилади. Агар асаларичига тинч ва осойишта ишлаш маъқул келса, унда тинчликсевар ари турини танлаган афзал. Аксинча ҳимояга тайёр бўлиб ғазабдор асалариларни танлаганда қўни-қўшниларнинг ҳам фикрини билган мақсадга мувофиқ бўлади.\nРойга мойиллик турли насл турларида турлича кузатилади. Кўпчиликнинг фикрича энг ройга мойил ўртарус асаларисини насл танланишида ва мослашиш даври мобаййнида бу зарарли одатдан ҳалос этиш мумкин.\nКасалликларга чидамлилиги-асалариларнинг энг фойдали бўлган наслий сифат белгиларидан биридир. Бу сифатга эга ўртарус асалариси чириш касалликлари, пад асалидан заҳарланиш, аскофероз ва бошқа касалликларга чидамлилиги билан наслдаги асаларилар олдида энг юқори ўринда туради.\nЎртарус асалариси-Apis mellifera mellifera\nБу тур асалариларининг ранги тўқ-кулранг, ҳеч қандай сарғишликларсиз,бошқа ариларга нисбатан каттароқ бўлади. Хартумчасининг узунлиги 5.9-6.4 мм. Вояга етган она арининг оғирлиги 200-210 мг бўлиб қулай шароитларда 2.500-3000 донагача тухум қўйиши мумкин. Бу тур европанинг марказий ва шимолий ҳудудларда вужудга келган бўлиб ўзининг маҳсулдорлиги, касаллик ва совуққа чидамлилиги билан ҳарактерланади. Улар 6-7 ойгача далада учмасдан қишлаш мукин. Ўртарус арисининг бошқа тур ариларга нисбатан яна бир ўзига ҳослиги нозематоз ва пад асалидан зағарланишига чидамлилигидир.\nАсосий асал йиғиш даврида ўртарус ариси максимал даражада куч сарфлаб ва баъзан бир турдаги кам асал берувчи ўсимликдан бошқа яхшироқ ўсимликка кечикиброқ қўна бошлайди. Далага кун қизиганда учиб уйага эрта қайтишади. Уяда асални аввал юқори қисимдаги ромларга кийин уруғ учун қўйилган ромларга тўплайди. Ушбу тур асаларилари жахлдорлиги билан ажралиб туради ва асаларичилининг қўпол бетартиб ишлашига жуда қаттиқ интенсив ҳолатда ўзининг асосий қуроли билан ҳимоя қилади. Ўртарус ариси бошқа тур ариларига нисбатан ўғриликка мойиллиги жуда паст ва ўз уяларини ўғриликдан ҳимоялашдан ҳам жуда сусткаш. Бу тур арилар ройланишга мойиллиги жуда қаттиқ ва давомийдир.\nКулранг кавказ тоғ асалариси -Apis Mellifera caucasica\nУшбу турдаги асаларилар кил-рангсимон ва бошқа турларга нисбатан энг узун 7.2 мм гача бўлган ҳартумчаларининг узунлиги билан фарқланади. Етилган она арининг оғирлиги 200 мг ва суткасига 1500 га яқин тухум қўяди.\nАсосан Кавказ ўлкасиниинг тоғ олди ва тоғли худуларида кенг тарқалган. Ўртарус асаларисига нисбатан асал йиғишда пролифлар даладан яхши фойдаланади. Бир турдаги ширага бой ўсимликдан бошқасига тез кўчиб мослашади. Уядаги уруғ учун қўйилган ромларни асалга биринчи бўлиб тўлдиради. Кулранг кавказ тоғ асаларисининг ўзига хом жиҳатлари бир нечта.\nМисол учун улар ўсимликлардан интенсив нектар ажралиш даврида уядаги барча ишчи арилар шу жумладан уруғни тарбиялашда иштирок этаётганлари ҳам ўзларини далага нектар йиғишга сафарбар этадилар.\nЯна бир характери улар уядан далага эрта учиб чиқиб кеч қайтишидир. Бу асаларилар мароқ билан эрта баҳорда, кеч салқин кузда, туман ва майин ёмғирда ҳам учишга яхши мослашишган. Ёз ойларининг илиқ тунларида даладаги гулларда тунаб қолишга ҳам одатланишган.\nБу тур асаларилар асал йеғишда жуда тадбиркор, айниқса кучсиз ҳимояланган уяялардан асал ўғирлашга мойил ва шу билан бига ўз уяларини жуда яхши қўриқлашади. Кулранг кавказ асаларилари рой ҳолатидан осон чиқиб тезда ишга киришиб кетади. Асаларилар ўртарус ва карпат турларига солиштирганда қишга кам чидамли ва қишлашдаги бўладиган муаммолар нозематоз ва пад асалидан захарланишдан кўпроқ азият чекишади.\nКарпат асалариси- Apis mellifera carpathica\nБу асаларилар кулрангли, ҳартумчаси ўртача узунликда 6.3-7.0 мм, етилган она арининг ўртачач оғирлиги 205 мг бўлиб суткасига 1800 тагача тухум қўйиши мумкин. Асалариларнинг карпат тури бир қанча ижобий сифатлари билан фарқланади: тинчликсевар, самарадор, қишлашда (ўртарус туридан кейин) яхши, кам ройланади, асал қадоқлаши «қуруқ» усулда ёвимли оқ рангда ва бошқа турлар билан солиштирганда енг асосий жиҳати бу эрта ёшдан нектар ва гулчанг йеғишга киришади. Таркибида шакар миқдори кам бўлган нектарни ҳам яхши ўзлаштиради.\nКарпат асаларилари турига ҳос камчиликлари бу унинг ўғриликка мойиллиги ва прополисни жуда кам ишлаб чиқаришидир. Даладан нектар келиши кам бўлганда уяни курикдан ўтказиш ушбу уяни вақтинча ўз қабиладошларидан ҳимоясиз ҳолатга солиб қўяди.\nКарниола ёки карника асалариси-Apis mellifera carnica, Pollmann\nКарника арисининг танаси кулранг кумушсимон ранги билан фарқланади. Ишчи ари ҳартумчасининг узунлиги 6.4-6.8 мм, она ари 205 мг оғирликда суткасига 1400-2000 дона тухум қўйади.\nМутахассислар бу тур асалариси ўзида карпат ва кавказ турларининг ижобий ҳусусиятларини мужассам этган деб ҳисоблашади. Қишга чидамлилиги ўртарус арисидан кейин туради. Тинчликсевар, эрта баҳордан ривожланади, кам рояланади (ўртача 30%), роййлик ҳолатидан тез чиқади ва яхши нектарли ўсимликларга учиши тез алмашинади. Асални аввал уруғли ромларга ва кейин қўшимча бўлмадаги ромли уяларга жойлайди.\nКарника асаларилари захирадаги озуқани кам истеъмол қилган ҳолда унча катта бўлмаган оилаларда ҳам яхши қишлайди. Бу асаларилар ўзига хос иқлими қиши совуқ ва асал йеғиш мавсуми қисқа бўлган марказий европа асаларичилари ўртасида жуда машҳур. Ягона ўзига ҳослиги уянинг кучсиз прополислашидадир.


Миллий терма жамоа Аммандаги уйинолди машғулотини ўтказди / CHAMPIONAT.asia\nМиллий терма жамоа Аммандаги уйинолди машғулотини ўтказди\n06 сен 11:06\nМиржалол Қосимов шогирдлари 5 сентябрь куни ўйин бўлиб ўтадиган Аммандаги «Қирол Абдуллоҳ» стадионида дастлабки машғулотларини ўтказди. Машғулотларда миллий терма жамоа делегация раҳбари Асқар Толибжонов ҳамда Миллий терма жамоалар техник директори Рустам Акрамовлар иштирок этишди.\nТаъкидлаш жоиз, 5 сентябрь куни миллий терма жамоа ярим ҳимоячиси Темур Кападзе ўз таваллуд кунини нишонлади. Миллий терма жамоа сафида кўп йиллардан буён ўйнаб келаётган ярим ҳимоячини бутун терма жамоа футболчилари ва мураббийлари номидан бош мураббийи Миржалол Қосимов табриклади.\nИорданияга қарши ўйиндан олдин ўтказилган машғулотларда таркибдаги барча футболчилар ҳаракат қилди.\nМаълумот ўрнида, 5 сентябрь куни бўлиб ўтган ўйинолди матбуот анжуманида иштирок этган Миржалол Қосимов, рақибнинг ўз уйидаги мағлубиятсиз ўйинлари серияси уни чўчита олмаслигини таъкидлаган эди. Ҳудди шу куни ўтказилган терма жамоа менежерлари иштирокидаги митингда 6 сентябрь куни бўлиб ўтадиган учрашувда жамоалар қандай рангли либосларда ўйнашига ойдинлик киритилди.